
Το παρακάτω κείμενο περιγράφει το επίπεδο εξοπλισμού και τις προαιρετικές επιλογές στη Γερμανία. Ενδέχεται να διαφέρουν σε άλλες αγορές, ανάλογα με τις εθνικές προδιαγραφές.

1. BMW Z4 M Coupe: (Συνοπτική Παρουσίαση).

Η BMW Z4 M Coupé είναι ένα σπορ αυτοκίνητο για πολύ ξεχωριστές στιγμές – στιγμές που ο οδηγός μπορεί να βιώνει σε κάθε χιλιόμετρο. Ασυμβίβαστο, γνήσιο και πανίσχυρο, αυτό το διθέσιο προσφέρει μία απαράμιλλη εμπειρία αμιγούς δυναμισμού σε καθημερινές συνθήκες αλλά και στην αγωνιστική πίστα. Αναμφίβολα, η διακεκριμένη εν σειρά εξακύλινδρη κινητήρια μονάδα Μ 3.2 λίτρων που αποδίδει μέγιστη ισχύ 252 kW/343 hp προσφέρει επιδόσεις που ξεπερνούν κάθε φαντασία.

Πέρα από τη γνήσια ιπποδύναμη που συνοδεύεται και από μία μέγιστη ροπή  365 Nm ή 269 lb-ft, η BMW Z4 M Coupé ξεχωρίζει κυρίως για το πλαίσιο και την ανάρτησή της που έχουν σχεδιαστεί και κατασκευαστεί για να μεταφέρουν τεράστια μεγέθη ισχύος ομαλά και με ασφάλεια στο δρόμο. Πραγματικά, το δυναμικό ταμπεραμέντο αυτού του υποδειγματικού. σπορ αυτοκινήτου εκφράζεται άριστα μέσω της υψηλής ευελιξίας και της αμεσότητας με την οποία ανταποκρίνεται στις εντολές του οδηγού.

Παρά την εμφανή συγγένειά του με την BMW Z4 M Roadster, αυτό το διθέσιο μοντέλο με σταθερή οροφή υιοθετεί τη δική του σχεδιαστική φιλοσοφία και στυλ. Η χαμηλή και λεία καμπύλη της οροφής που αποτελεί τυπικό σχεδιαστικό στοιχείο ενός coupé και το εντυπωσιακό προφίλ καθιστούν αυτό το νέο μοντέλο άμεσα αναγνωρίσιμο με την πρώτη ματιά. 

Η BMW Z4 M Coupé δίνει τώρα πνοή στο Concept Car που παρουσίασε η 
BMW στο Σαλόνι Αυτοκινήτου της Φρανκφούρτης 2005 στην πιο σπορ και δυναμική εκδοχή του. Επομένως, μία μεγάλη επιθυμία και ελπίδα που εκφράστηκε από πολλούς οπαδούς σπορ αυτοκινήτων σε ολόκληρο τον κόσμο γίνεται τώρα πραγματικότητα συντομότερα από το αναμενόμενο. Κάνοντας ταυτόχρονα την είσοδό της στην αγορά σαν BMW Z4 Coupé 3.0si, η BMW Z4 M Coupé αποδεικνύει περίτρανα τις τεράστιες δυνατότητες και επιδόσεις που είναι ικανή να προσφέρει.

Αθλητική και αυθεντική – η σχεδίαση της BMW Z4 M Coupé.
Ακόμα και από την πρώτη ματιά, η BMW Z4 M Coupé προδίδει τη γνήσια οδηγική απόλαυση που μπορεί να προσφέρει. Ολόκληρο το εμπρός τμήμα της BMW Z4 M Coupé – όπως και το αντίστοιχο της BMW Z4 M Roadster – αποπνέει μία συναρπαστική αίσθηση ισχύος και ασυγκράτητου δυναμισμού. Η εντύπωση αυτή επιτείνεται κυρίως από τη δυναμική αισθητική του εμπρός σπόιλερ με τις χαρακτηριστικές γραμμές σχήματος x και τα ανοίγματα, τα μεγάλα ανοίγματα της εισαγωγής αέρα στο διαμέρισμα του κινητήρα, τη βαθιά χωμένη μάσκα και τις δύο εντυπωσιακές γραμμές που διατρέχουν όλο το αμάξωμα.

Σε προφίλ άποψη, η σχεδίαση αυτού του δίθυρου σπορ εργαλείου - με την λεία οροφή που εκτείνεται προς τα πίσω ακολουθώντας την χαρακτηριστική τροχιά ενός coupé στυλ και το πίσω απότομο κόψιμο “Hofmeister kick”, αεροδυναμικό χαρακτηριστικό όλων των μοντέλων BMW - προβάλλεται εξαιρετικά δυναμική και ισχυρή. 

Αυτή η χαρακτηριστική εμφάνιση τονίζεται περαιτέρω από την καμπίνα των επιβατών που μετατοπίζεται προς τα πίσω και την χαμηλωμένη καμπύλη της οροφής στη μέση. Σε τελευταία ανάλυση, όλες οι γραμμές και αναλογίες του αυτοκινήτου μεταφέρουν το ίδιο μήνυμα: η BMW Z4 M Coupé είναι χαμηλή, δυναμική και γρήγορη.

Η BMW Z4 M Coupé είναι επίσης άμεσα αναγνωρίσιμη και βλέποντάς την από πίσω: Η καμπίνα επιβατών ενώνεται δυναμικά με το πίσω άκρο του αυτοκινήτου, προσδίδοντας στους πίσω θόλους των τροχών μία ιδιαίτερα δυναμική και μυώδη εμφάνιση. Ο οριζόντιος διαχύτης καθώς και οι χρωμιωμένες διπλές απολήξεις εξαγωγής που τοποθετούνται έξω-έξω προσδίδουν μία ιδιαίτερα εντυπωσιακή πινελιά. Ο χώρος αποσκευών έχει χωρητικότητα μέχρι 300 L προσφέροντας στη BMW Z4 M Coupé ένα πραγματικά πλούσιο και εύκολης πρόσβασης χώρο για σπορ αυτοκίνητο. 

Υψηλόστροφη κινητήρια μονάδα για απαράμιλλες επιδόσεις.

Το νέο διθέσιο της BMW αντλεί την ισχύ του από τον ίδιο, βραβευμένο εν σειρά εξακύλινδρο κινητήρα Μ 3.2-λίτρων των BMW M3 και BMW Z4 Roadster. Οι επιδόσεις αυτού του κινητήρα είναι πράγματι εντυπωσιακές: κυβισμός 3,246 cc, μέγιστη απόδοση ισχύος 252 kW/343 στις 7,900 σ.α.λ., μέγιστες στροφές κινητήρα 8,000 rpm. Και το 80% της μέγιστης ροπής των 365 Nm ή 269 lb-ft είναι διαθέσιμο εφόσον το θελήσει ο οδηγός από τις 2,000 σ.α.λ.

Η ισχύς ανά λίτρο είναι 77.8kW ή 106 hp, χαρίζοντας στην BMW Z4 M Coupé μία αναλογία ισχύος/βάρους μόλις 5.6 kg ή 7.6 lb/kW. Η επιτάχυνση 0 - to 100 km/h επιτυγχάνεται στα 5.0 δευτερόλεπτα και η τελική ταχύτητα περιορίζεται από τον ηλεκτρονικό κόφτη στα 250 km/h ή 155 mph.

Η απόλαυση της αλλαγής ταχυτήτων έξι φορές.

Η φιλοσοφία ενός υψηλόστροφου κινητήρα είναι ιδιαίτερα εντυπωσιακή όποτε η διαθέσιμη ροπή μετατρέπεται σε βέλτιστη ώθηση και ισχύ στο δρόμο από ένα μικρό συνολικό λόγο μετάδοσης. Και ακριβώς αυτό έχει να προσφέρει η BMW Z4 M Coupé, με το εξατάχυτο μηχανικό κιβώτιό της το οποίο είναι διατεταγμένο για άριστες επιδόσεις σε ολόκληρη την κλίμακα αλλαγών ταχυτήτων και στροφών κινητήρα. Μικρές διαδρομές και ακρίβεια στην κίνηση του επιλογέα κατά την αλλαγή ταχυτήτων, και πυκνή κλιμάκωση μεταξύ των έξι σχέσεων – αυτά είναι τα χαρακτηριστικά γνωρίσματα αυτού του έξοχου κιβωτίου.

Άριστες συνθήκες για τέλεια ανάρτηση.

Ο έξοχος κινητήρας και σύστημα μετάδοσης της BMW Z4 M Coupé συνδυάζονται με μία εξίσου υψηλών επιδόσεων ανάρτηση. Στη βασική της διάταξη, η ανάρτηση είναι ίδια με της BMW Z4 M Roadster, ωστόσο έχει ρυθμιστεί ειδικά για τις ιδιαίτερες απαιτήσεις αυτού του μοντέλου με τη σταθερή οροφή. Το πόσο τέλεια τα συστατικά στοιχεία αυτού του αυτοκινήτου εναρμονίζονται μεταξύ τους αποδεικνύεται σαφώς από την  BMW Z4 M Coupé στο Nordschleife, το Βόρειο Σιρκουί του Nürburgring, όπου η Z4 M Coupé ξεπερνά τους χρόνους επιδόσεων ακόμα και των BMW M3 και BMW Z4 M Roadster.

Το πλαίσιο και η ανάρτηση της BMW Z4 M Coupé είναι ίδια από πολλές απόψεις με το πλαίσιο και την ανάρτηση της BMW M3, ενώ μοιράζονται ένα μεγάλο αριθμό εξαρτημάτων. Ένα παράδειγμα είναι το μπλοκέ διαφορικό M στον πίσω άξονα, ενώ το πολύ αποτελεσματικό σύστημα σύνθετων φρένων 18-ιντσών προέρχεται κατευθείαν από τη BMW M3 CSL. Το Σύστημα Ελέγχου Δυναμικής Ευστάθειας της BMW - DSC Dynamic Stability Control, από την άλλη πλευρά, συμπληρώνει την ανάρτηση με τα σημαντικά του αποθέματα ασφαλείας όποτε οι συνθήκες δυσκολεύουν.

Ζάντες αποκλειστικής σχεδίασης.

Προσδίδοντας μία ιδιαίτερα δυναμική εμφάνιση χωρίς να προσθέτουν βάρος, οι αποκλειστικές αλουμινένιες ζάντες διπλών ακτίνων αφήνουν σε κοινή θέα τα δισκόφρενα των 18-ιντσών,  δίνοντας έτσι έμφαση στον υψηλών επιδόσεων χαρακτήρα του διθέσιου. Τα προηγμένα ελαστικά 225/45 ZR18 μπροστά και 255/40 ZR18 πίσω συνδυάζονται τέλεια με την εξαιρετική ισχύ και το δυναμισμό του αυτοκινήτου.

Αμάξωμα: ελαφρύ και ανθεκτικό, δύο σε ένα.

Τα υψηλά αποθέματα ασφαλείας και δυναμισμού της BMW Z4 M Coupé οφείλονται επίσης στην εξαιρετικά ισχυρή, δομή του αμαξώματος με υψηλή αντοχή στην κάμψη και τη στρέψη. Έχοντας στρεπτική ακαμψία 32,000 Nm/o, το αμάξωμα αυτού του νέου μοντέλου αποτελεί πρότυπο στην κατηγορία του, προσφέροντας τόσον στον οδηγό όσο και στον συνοδηγό παθητική ασφάλεια μέγιστου βαθμού: Χάρη στην άριστη συνεργασία του αμαξώματος με τα συστήματα ασφαλείας, οι επιβάτες του αυτοκινήτου μπορούν να απολαμβάνουν βέλτιστη προστασία σε όλα σχεδόν τα είδη ατυχημάτων.

Εσωτερικό: αγωνιστική φιλοσοφία.

Το εσωτερικό της BMW Z4 M Coupé συνδυάζει ένα μοντέρνο περιβάλλον σπορ και αγωνιστικής φιλοσοφίας με έξοχα χαρακτηριστικά σοφιστικέ στυλ, υψηλής αισθητικής και λειτουργικότητας, επιτυγχάνοντας ένα αρμονικό συνολικό αποτέλεσμα. Το cockpit είναι σχεδιασμένο σύμφωνα με τις ανάγκες του οδηγού, με όλα τα όργανα και χειριστήρια τοποθετημένα επάνω ή γύρω από το τιμόνι και άριστη εργονομία. 

Μπουτόν πολλαπλών λειτουργιών που προσφέρονται στάνταρ βοηθούν τον οδηγό να συγκεντρώνεται στο δρόμο, αφού μπορεί να χειρίζεται το τηλέφωνο και το ηχoσύστημα με το πάτημα ενός διακόπτη, χωρίς να χρειάζεται να πάρει τα χέρια του από το τιμόνι.

Το σπορ κάθισμα M προσφέρει άριστη πλευρική στήριξη και μία αξιόπιστη αίσθηση στον οδηγό κάτω απ’ όλες τις συνθήκες. Το δερμάτινο τιμόνι M με έξοχη αίσθηση λαβής, από την άλλη πλευρά, διαθέτει παχιά στεφάνη και  υποδοχές για τους αντίχειρες, επιτυγχάνοντας ακρίβεια ελέγχου σε κάθε περίπτωση. Το ταχύμετρο και το στροφόμετρο φέρουν κόκκινες βελόνες, σύμφωνα με το χαρακτηριστικό στυλ BMW M. Ένα ακόμα αξιόλογο χαρακτηριστικό των μοντέλων M είναι η μεταβλητή περιοχή προειδοποίησης (κίτρινη) και κόκκινη (που περιορίζει τις στροφές του κινητήρα), όπως επιτρέπονται σε κάθε περίπτωση, ανάλογα με την τρέχουσα θερμοκρασία του λαδιού του κινητήρα. Επομένως με την αύξηση της θερμοκρασίας λαδιού του κινητήρα, ο κινητήρας μπορεί να ανεβάζει ταχύτερα στροφές και να ανεβαίνει σε υψηλότερη κλίμακα στροφών. Τελευταίο αλλά εξίσου σημαντικό, η BMW Z4 M Coupé ξεχωρίζει από την BMW Z4 Coupé 3.0si και από τη σχεδίαση της λαβής του επιλογέα ταχυτήτων, τις διακοσμητικές λωρίδες θυρών, και στις μεταλλικές (γαλβανισμένο κράμα) θυρίδες εισόδου καθαρού αέρα και κλιματισμού που φέρουν φινίρισμα περλέ χρωμίου, καθώς και στις λαβές ανοίγματος και κλεισίματος θυρών.

Χρώματα και ταπετσαρίες.

Μία ποικιλία από τέσσερις αποχρώσεις δέρματος, δύο επιλογές δέρματος από μαλακό nappa με διαφορετικό φινίρισμα, καθώς και τρεις διαφορετικές εκδόσεις ταπετσαρίας διασφαλίζουν ανώτερο στυλ και ατομική έκφραση στην καμπίνα επιβατών. Τρεις αποκλειστικές αποχρώσεις M και πέντε πρόσθετες αποχρώσεις εξωτερικού επιτρέπουν στον πελάτη να χαρίσει στη δική του BMW Z4 M Coupé μία πολύ προσωπική πινελιά.

Πλούσια γκάμα στάνταρ εξοπλισμού.

Η BMW Z4 M Coupé προσφέρεται με στατικούς προβολείς bi-xenon για άριστη ποιότητα φωτισμού μεγάλης και μεσαίας σκάλας που διασφαλίζει εξαιρετική ορατότητα κάτω από όλες τις συνθήκες. 

Οι δύο φωτεινοί δακτύλιοι στους προβολείς αποτελούν χαρακτηριστικό σχεδιαστικό στοιχείο της BMW. Ένα ακόμα στάνταρ χαρακτηριστικό είναι τα φώτα στοπ δύο σταδίων - two-stage Brake Force Display που αυξάνουν σημαντικά την οδική ασφάλεια όποτε είναι απαραίτητο: Όταν ο οδηγός φρενάρει δυνατά ή παρεμβαίνει το ABS, η φωτεινή περιοχή στα πίσω φανάρια διευρύνεται ανάλογα. 

Άλλα στάνταρ χαρακτηριστικά είναι το αυτόματο αιρκοντίσιον, ένα CD radio, 
υπολογιστής ταξιδιού, σπορ καθίσματα από δέρμα, ένα τιμόνι πολλαπλών λειτουργιών καθώς και σύστημα προειδοποίησης πίεσης ελαστικών.

Προαιρετικά: κορυφαίας ποιότητας συστήματα HiFi.

Σαν εναλλακτική πρόταση αντί του βασικού ηχοσυστήματος, τα δύο συστήματα HiFi που διατίθενται προαιρετικά διασφαλίζουν έξοχη ποιότητα και απόδοση ήχου σε κάθε περίπτωση.  Το υψηλής πιστότητας σύστημα Professional χρησιμοποιεί την πλέον προηγμένη τεχνολογία Carver για την παραγωγή τεράστιας πίεσης ήχου, συνδυάζοντας την ένταση του δεξιού και αριστερού subwoofer. 

Δύο συστήματα πλοήγησης με μνήμη DVD προαιρετικά.

Το σύστημα πλοήγησης Business που είναι ενσωματωμένο στο ταμπλό χρησιμοποιεί ένα DVD το οποίο περιλαμβάνει γεωγραφικά δεδομένα για όλη την Ευρώπη. Ένα ακόμα πλεονέκτημα είναι ότι το σύστημα αυτό επιτρέπει επίσης στον οδηγό να χειρίζεται τον υπολογιστή ταξιδιού, το ηχοσύστημα και το τηλέφωνο από το ίδιο πάνελ ελέγχου.

Το σύστημα πλοήγησης Professional συνοδεύεται από έγχρωμο μόνιτορ 16:9 που ρυθμίζεται ή αναδιπλώνεται τελείως ηλεκτρικά ή με το χέρι. 
Και η χρήση πρωτοποριακής τεχνολογίας φιλμ στην επιφάνεια της οθόνης 
καθιστά την οθόνη ευδιάκριτη και ευανάγνωστη κάτω από όλες τις συνθήκες φωτισμού.

2. BMW Z4 M Coupe: Υψηλή Οδηγική Απόλαυση για τους Λάτρεις της Ατομικής Έκφρασης.

Το Απόλυτο Οδηγικό Εργαλείο – είναι η πρώτη φορά που ο χαρακτηρισμός αυτός βρίσκει έναν τόσο κατάλληλο αποδέκτη στο ‘πρόσωπο’ της BMW Z4 M Coupé, ενός διθέσιου μοντέλου που είναι εμπνευσμένο, σχεδιασμένο και κατασκευασμένο για τους πραγματικούς λάτρεις της οδήγησης οι οποίοι αναζητούν μία νέα διάσταση στη δυναμική συμπεριφορά, απολαμβάνουν το κάθε χιλιόμετρο του δρόμου και εκφράζονται μέσα από το ατομικό, οδηγικό τους στυλ.

Αυτό το καθαρόαιμο, σπορ αυτοκίνητο, προκαλεί έντονα συναισθήματα όχι μόνο στον τυχερό οδηγό που μπορεί να καθίσει στο τιμόνι της BMW Z4 M Coupé. Περισσότερο, είναι ένας αληθινός πόλος έλξης για όποιον έχει την τύχη να συναντήσει και να θαυμάσει αυτό το οδηγικό εργαλείο στο δρόμο. Η συναρπαστική αλλά ουδόλως επιδεικτική εμφάνισή του, όχι μόνο ξεσηκώνει τους οπαδούς των σπορ αυτοκινήτων, αλλά εντυπωσιάζει και τους λάτρεις της υψηλής ποιότητας και αισθητικής στην αυτοκινητιστική σχεδίαση. Το νέο Coupé είναι άμεσα αναγνωρίσιμο σαν τυπικό μοντέλο BMW, αλλά παράλληλα ξεχωρίζει σαν ένα σπορ όχημα απαράμιλλα υψηλών επιδόσεων. Μέσω της σχεδίασής της και μόνο, η BMW Z4 M Coupé προδίδει απροκάλυπτα τις ικανότητές της. Ταυτόχρονα, οι αρμονικές γραμμές του αυτοκινήτου αντανακλούν ότι χάρη στην ισορροπημένη οδηγική φιλοσοφία του μπορεί να μεταφέρει τα τεράστια αποθέματα ισχύος του κινητήρα του ομαλά, με ασφάλεια και με γνήσιο στυλ στο δρόμο.

Ταυτόχρονα, η BMW Z4 M Coupé δεν κρύβει τη στενή συγγενική της σχέση με την BMW Z4 M Roadster: Το εμπρός άκρο και το κάτω πίσω τμήμα και των δύο μοντέλων έχουν σαφείς ομοιότητες, ενώ σε προφίλ άποψη, η BMW Z4 M Coupé ξεχωρίζει σαφώς από το αντίστοιχο μοντέλο Roadster, με την εντυπωσιακή οροφή, τις τυπικές σχεδιαστικές γραμμές ενός μοντέλου με σταθερή οροφή γύρω από τα πίσω παράθυρα και το μεγάλο πορτμπαγκάζ να συνθέτουν μία μοναδική εμφάνιση, που αποκαλύπτει τη δυναμική ιδιοσυγκρασία της ήδη από την πρώτη ματιά.

Μέσα από τις υψηλές επιδόσεις και τη μοναδική ευελιξία της, η BMW Z4 M Coupé αποδεικνύει με εντυπωσιακό τρόπο τις έξοχες δυνατότητες που μπορεί να προσφέρει η φιλοσοφία ενός αυτοκινήτου με σταθερή οροφή, βασισμένου σε ανοιχτό roadster: αναμφίβολα, αυτό το μοντέλο παραγωγής υπερκαλύπτει τις μεγάλες προσδοκίες που είχε ήδη δημιουργήσει το Πρωτότυπο BMW Z4 Coupé Concept Car ανάμεσα στους αναρίθμητους λάτρεις των σπορ αυτοκινήτων στο Σαλόνι Αυτοκινήτου της Φρανκφούρτης το Σεπτέμβριο του 2005.

Ενώ ένα αυτοκίνητο του είδους της BMW Z4 M Coupé σπάνια θα χρειαστεί να αποδείξει τις πρακτικές του αρετές υπό συμβατικές συνθήκες, γεγονός παραμένει ότι αποτελούν τα πιο ισχυρά και πιο πειστικά επιχειρήματα του αυτοκινήτου  στην καθημερινή οδήγηση. Η BMW Z4 M Coupé προσφέρει οδηγική απόλαυση μέγιστου βαθμού και αποδεικνύει τις ικανότητές της όχι μόνο στο Nordschleife της διάσημης αγωνιστικής πίστας του Nürburgring στη Γερμανία, αλλά δείχνει και την εκπληκτική της ευελιξία όταν οδηγείται χαλαρά στους επαρχιακούς δρόμους, και τις σχεδόν απεριόριστες δυνατότητές της όταν μεταφράζει την κινητήρια ισχύ σε δυναμικές επιδόσεις. Με λίγα λόγια λοιπόν, η εμφάνιση, η κινητήρια ισχύς και η οδηγική συμπεριφορά της BMW Z4 M Coupé, όλα συμβάλλουν στη δημιουργία ενός  ολοκληρωμένου, απόλυτα πειστικού για τις δυνατότητες του οδηγικού εργαλείου, από κάθε άποψη και με κάθε λεπτομέρεια.

3. Σχεδίαση της BMW Z4 M Coupe:

Ορατό Συναίσθημα.

Σαν ένα σπορ όχημα υψηλών επιδόσεων που προσφέρει κορυφαία ασφάλεια ακόμα και όταν οδηγείται στο απόλυτο όριο, η BMW Z4 M Coupé χαρίζει στον έμπειρο οδηγό τη δυνατότητα να απολαμβάνει ένα πρότυπο δυναμικών επιδόσεων επιπέδου αγωνιστικού αυτοκινήτου. Ταυτόχρονα, αυτό το μοναδικό διθέσιο επιτυγχάνει μία απαράμιλλη αρμονία μεταξύ ανώτερων σπορ επιδόσεων και αισθητικά άψογης εμφάνισης. Η BMW Z4 M Coupé υποδηλώνει σαφώς τις δυναμικές οδηγικές αρετές και ικανότητές της, ενώ μέσω της δυναμικής της εμφάνισης και των συμμετρικών αναλογιών, εκφράζει ένα υψηλό πρότυπο υπεροχής.  Εν κατακλείδι, η BMW Z4 M Coupé αντιπροσωπεύει ένα γνήσιο, καθαρόαιμο σπορ αυτοκίνητο μέσα από μία ιδιαίτερα ελκυστική σχεδίαση.

Ένας αθλητής με εντυπωσιακή φυσιογνωμία.

Παρατηρώντας την από μπροστά, η εμφάνιση της BMW Z4 M Coupé αποπνέει μία πραγματική αίσθηση δυναμικών επιδόσεων. Όπως στο βασικό μοντέλο, BMW Z4 Coupé, όλες οι γραμμές στο καπό του κινητήρα ρέουν προς τη μάσκα, ενώ οι καμπύλες των αεραγωγών που προχωρούν προς τη μάσκα από κάτω, οδηγούν το βλέμμα περισσότερο προς το φαρδύ μετατρόχιο του αυτοκινήτου.

Το γράμμα “X” που δημιουργείται μπροστά από αυτές τις γραμμές και τις καμπύλες των αεραγωγών δημιουργεί έντονη και γεμάτη αυτοπεποίθηση παρουσία. Η BMW Z4 M Coupé, επομένως, φαίνεται να αγκαλιάζει το δρόμο, με το αμάξωμά της να πατά σταθερά πάνω του. Η κεντρική εισαγωγή αέρα και οι δύο αεραγωγοί στο πλάι, προδίδουν τις απαιτήσεις του κινητήρα και του συστήματος πέδησης για εισαγωγή αέρα ψύξης, υποδηλώνοντας και πάλι τα τεράστια αποθέματα ισχύος και δύναμης που κρύβει αυτό το μυώδες αμάξωμα.

Δύο εντυπωσιακές γραμμές ακριβείας χαρίζουν στο καπό μία δυναμική εμφάνιση, με τη χαρακτηριστική καμπύλη που δημιουργείται να θυμίζει αγωνιστική στάση εκκίνησης, μέσω της μεγάλης και υψηλών επιδόσεων κινητήριας μονάδας που φιλοξενείται κάτω από το καπό.

Οι δύο γραμμές απομακρύνονται από το καπό του κινητήρα στο επίπεδο του καθίσματος οδηγού και συνοδηγού, και επεκτείνονται σε όλο το μήκος του καπό φτάνοντας μέχρι τη μάσκα και βυθίζονται πολύ βαθειά στο εμπρός άκρο του αυτοκινήτου, κάνοντας το διαμέρισμα του κινητήρα να δείχνει πολύ μακρύτερο από του «στάνταρ» μοντέλου. Οι διπλοί προβολείς με τα λευκά φλας από κάτω τους και τους φωτο-αγώγιμους δακτυλίους στα φώτα στάθμευσης, προσφέρουν και στη Z4 M Coupé την γνώριμη «νυχτερινή εμφάνιση» μιας BMW.

Η σχεδίαση του αυτοκινήτου – τεκμήριο ισχύος και δύναμης.

Ξεκινώντας από τις κολόνες Α, η οροφή επεκτείνεται προς τα πίσω, σε μία αργή και χαριτωμένη κίνηση προς το πίσω μέρος του αυτοκινήτου. Ακριβώς στη μέση της οροφής, η BMW Z4 M Coupé έχει μία χαρακτηριστική καμπύλη προς τα μέσα, τυπική σε πολλά κλασικά σπορ αυτοκίνητα. Μεταφρασμένο εδώ σε ένα πραγματικά μοντέρνο στυλ, αυτό το κλασικό στοιχείο προσδίδει στο αυτοκίνητο την εξαιρετικά χαμηλή και δυναμική εμφάνισή του.

Το προφίλ θυμίζει τυπικό σπορ coupé. Το χαμηλό αμάξωμα που εκτείνεται κομψά προς τα πίσω και το απότομο κόψιμο “Hofmeister kick” στα πίσω πλαϊνά παράθυρα που είναι τυπικό στοιχείο της μάρκας προσδίδουν στην BMW Z4 M Coupé μία εξαιρετική οπτική πινελιά.

Αυτή η εντύπωση επιτείνεται από την καμπίνα επιβατών που έχει μετατοπιστεί προς τα πίσω. Παρατηρώντας την από το πλάι, η BMW Z4 M Coupé διατηρεί τα εντυπωσιακά γραφικά των παραθύρων που βυθίζονται αρμονικά στο αμάξωμα με τον τυπικό BMW τρόπο. Το λευκό/μπλε έμβλημα της BMW που τονίζει τη διαγώνια γραμμή στο εμπρός πλαϊνό τμήμα, φιλοξενεί τα λευκά φλας στο πλάι. Και ακριβώς δίπλα στο λογότυπο BMW, το διακριτικό του μοντέλου “M” αποτελεί τεκμήριο της καταγωγής αυτού του μοναδικού σπορ αυτοκινήτου.

Πίσω άποψη: καθαρή δύναμη.

Το κεντρικό τμήμα της οροφής είναι επίσης ελκυστικό από πίσω, τονίζοντας το αγωνιστικό στοιχείο του νέου σπορ αυτοκινήτου. Άλλα αξιόλογα στοιχεία είναι το πολύ φαρδύ τρίτο φως στοπ, οι χρωμιωμένες δύο απολήξεις εξαγωγής που τοποθετούνται έξω-έξω, και ο οριζόντια διατεταγμένος διαχύτης ανάμεσα. Ο συνδυασμός όλων αυτών χαρίζει στην BMW Z4 M Coupé μία μοναδική, σπορ και χαρακτηριστική εμφάνιση, βλέποντάς της ακόμα και από πίσω.

Οι κρυστάλλινες επιφάνειες της καμπίνας επιβατών ρέουν δυναμικά προς το πίσω τμήμα, προσδίδοντας ιδιαίτερη έμφαση στους θόλους των τροχών καθώς τονίζει τη δυναμική και μυώδη εμφάνισή τους. Τα πίσω φανάρια είναι ίδια με της Z4 M Roadster, με τις ράβδους από λυχνίες LED να δημιουργούν ένα οπτικό σύνολο με το τρίτο, λευκό φως στοπ, τονίζοντας το καθαρό πλάτος του πίσω τμήματος του αυτοκινήτου κυρίως τη νύχτα.

Προσφέροντας χωρητικότητα 300 λίτρων ή 10.5 cu ft, ο χώρος αποσκευών είναι πραγματικά εντυπωσιακός για σπορ αυτοκίνητο, και μπορεί να φιλοξενήσει, για παράδειγμα, δύο μεσαίου μεγέθους τσάντες του γκολφ. Το ενσωματωμένο κυλιόμενο κάλυμμα εξυπηρετεί για να κρύβει τα 245 λίτρα ή 8.6 cu ft του χώρου αποσκευών, προστατεύοντας το περιεχόμενο από τα αδιάκριτα βλέμματα.

Ανοίγετε το πορτμπαγκάζ μέσω μιας λαβής ενσωματωμένης στο λογότυπο του BMW στο πίσω τμήμα του αυτοκινήτου που αποτελεί και την κλειδαριά του πορτμπαγκάζ. 

Ζάντες 18 ιντσών σχεδίασης M.

Τα δυναμικά τόξα των τροχών που αναδεικνύουν τις ζάντες αλουμινίου, δημιουργήθηκαν αποκλειστικά για την BMW Z4 M Coupé και το αντίστοιχο μοντέλο roadster. Σχεδιαστικά, οι ζάντες εναρμονίζονται αισθητικά με την εντυπωσιακή σχεδιαστική γλώσσα του ίδιου του αυτοκινήτου, ενώ η χρήση πέντε διπλών ακτίνων υποδηλώνει σαφώς τη σχέση του με την οικογένεια BMW M. Όντας ελαφριές και αφήνοντας σε κοινή θέα τα δισκόφρενα 18-ιντσών, οι ζάντες υπογραμμίζουν τον αγωνιστικό χαρακτήρα της BMW Z4 M Coupé.

Εσωτερικό: έμφαση στην αγωνιστική φιλοσοφία.

Το εσωτερικό της BMW Z4 M Coupé συνδυάζει ένα μοντέρνο περιβάλλον με σπορ αγωνιστικά, στοιχεία, τα οποία αναδεικνύονται μέσω μιας εξαιρετικά προηγμένης, ποιοτικής σχεδίασης. Η υψηλή αισθητική και λειτουργικότητα της καμπίνας συνδυάζονται για τη δημιουργία αρμονικού συνόλου, με στοιχεία όπως το ελκυστικό, δερμάτινο τιμόνι Μ με το έντονο καμπυλοειδές προφίλ της στεφάνης του και τις υποδοχές για τους αντίχειρες  στην ίδια τη στεφάνη, που διασφαλίζει σταθερή λαβή και ακρίβεια ελέγχου σε όλες τις περιπτώσεις.

Τα κυκλικά όργανα για το ταχύμετρο και το στροφόμετρο είναι απόλυτα ευκρινή και ευανάγνωστα. Το χρώμα των οργάνων είναι και πάλι τυπικό της φιλοσοφίας BMW M, με τις κόκκινες βελόνες να συνδυάζονται με μόνιμο, λευκό φωτισμό. Το λογότυπο M διακοσμεί όχι μόνο τα αλουμινένια καλύμματα εισόδου, αλλά και τα δερμάτινα προσκέφαλα, το τιμόνι, και τη φωτιζόμενη λαβή επιλογέα ταχυτήτων. Άλλες διαφορές σε σχέση με το απλό μοντέλο είναι οι χρωμιωμένοι μεταλλικοί ρυθμιστές αιρκοντίσιον και αεραγωγών, ένα στοιχείο που συναντάμε επίσης στις λαβές ανοίγματος και κλεισίματος θυρών.

Χρώματα και ταπετσαρίες.

Το εσωτερικό διατίθεται σε τέσσερις αποχρώσεις Black, Imola Red, Sepang Bronze Light και Sepang Brown, με δύο διαφορετικές εκδόσεις ταπετσαρίας μαλακού δέρματος nappa. Αποκλειστικά σχέδια ραφών με άριστο φινίρισμα ολοκληρώνουν την αποκλειστική αίσθηση και των δύο δερμάτινων ταπετσαριών. 

Περνώντας στις σκληρές επενδύσεις του αυτοκινήτου, ο πελάτης έχει τη δυνατότητα να επιλέξει από ένθετα αλουμινένια Hexagon, τα προαιρετικά ξύλινα  Madeira Red Brown walnut ή ανθρακονημάτινα Black carbon.  Η επένδυση οροφής αποτελείται από υψηλής ποιότητας ύφασμα χρώματος Ανθρακί με καμπύλες που ακολουθούν το χαμηλωμένο κεντρικό τμήμα της οροφής επιτυγχάνοντας μία αληθινή σπορ αίσθηση και στο εσωτερικό του αυτοκινήτου. 

Ένα πολύ βολικό στοιχείο είναι ο ειδικός χώρος για τα γυαλιά στο πάνω τμήμα του πλαισίου του παρμπρίζ. Το κεντρικό τμήμα του πίσω τορπέτου είναι ελαφρώς καμπυλοειδές προς τα μέσα, σε αρμονία με την καμπύλη της οροφής. Η σχεδίαση αυτή όχι μόνο βελτιώνει την ορατότητα προς τα πίσω, αλλά προσδίδει στο εσωτερικό μία αίσθηση εκπληκτικής ευρυχωρίας. Τέλος, ο χώρος αποσκευών αποτελείται από ένα προηγμένο, υψηλής ποιότητας ανθρακί βελούδινο υλικό, ενώ το κυλιόμενο κάλυμμα διατίθεται σε Μαύρο χρώμα.

Τρεις αποκλειστικές αποχρώσεις εξωτερικού M – Sepang Bronze μεταλλική, Interlagos Blue μεταλλική, Imola Red μη μεταλλική – καθώς και πέντε χρώματα από την παλέτα της BMW Z4 Coupé προσφέρουν στον πελάτη μία πλούσια γκάμα επιλογών. Συμπληρώνοντας άριστα τις επιλογές αποχρώσεων και εξοπλισμού του εσωτερικού, αυτά τα εξωτερικά χρώματα επιτρέπουν στους αληθινούς, ένθερμους οπαδούς να διαμορφώσουν την  BMW Z4 M Coupé τους όπως οι ίδιοι επιθυμούν, από κάθε άποψη.

4. Κινητήρας της BMW Z4 M Coupe:

Ισχυρό Πάθος.

Η BMW Z4 M Coupé είναι ασφαλώς η πιο σπορ και δυναμική εκδοχή του νέου διθέσιου της BMW. Η διαπίστωση αυτή είναι αναμενόμενη, λαμβάνοντας υπόψη ότι το αυτοκίνητο αντλεί την ισχύ του από την πιο διάσημη κινητήρια μονάδα υψηλών επιδόσεων που φέρει υπερήφανα το σήμα “M” και έχει αναγνωριστεί για τις έξοχες ικανότητές της από τους ειδήμονες του χώρου σε όλο τον κόσμο – πρόκειται για τον εν σειρά εξακύλινδρο κινητήρα 3.2-λίτρων που τοποθετείται επίσης στην BMW M3. Συνδυαζόμενος άριστα με το ελαφρύ και εξαιρετικά άκαμπτο κέλυφος αμαξώματος, την άριστη ανάρτηση και το μικρό συνολικό λόγο μετάδοσης, αυτός ο υψηλόστροφος, υψηλών επιδόσεων κινητήρας εγγυάται βέλτιστες επιδόσεις, ανώτερη δυναμική και υποδειγματική ευελιξία. Εξάλλου, ο υψηλόστροφος κινητήρας M αποδίδει όλη την ισχύ του ομαλά αλλά δυναμικά σαν τουρμπίνα: Κανένας άλλος κινητήρας παραγωγής του μεγέθους του δεν προσφέρει την ίδια ακαταμάχητη ροπή και επιτάχυνση όσο ο εξακύλινδρος κινητήρας της BMW Z4 M Coupé.

Η φιλοσοφία του υψηλόστροφου κινητήρα M – ήδη νικητής πέντε Όσκαρ κινητήρων.

Ο υψηλόστροφος κινητήρας M παράγει τεράστια αποθέματα ισχύος και ροπής  από τις υψηλές στροφές. Στην πραγματικότητα, κάνει αυτή τη δουλειά τόσο τέλεια, ώστε έχει κερδίσει το βραβείο “Κινητήρας της Χρονιάς” σαν η καλύτερη κινητήρια μονάδα στην κατηγορία της, πέντε συνεχόμενες φορές, διεκδικώντας, επομένως, με υπερηφάνεια το Όσκαρ των κινητήρων στη βιομηχανία αυτοκινήτου.

Οι τιμές επιδόσεων του κινητήρα υποδηλώνουν σαφώς ότι η M Coupé διαθέτει έναν αληθινό, σούπερ αθλητή μέσα στο μεγάλο και λείο διαμέρισμα του κινητήρα της: Με κυβισμό 3,246 cc, ο εξακύλινδρος αποδίδει μέγιστη ισχύ 252 kW/343 hp στις  7,900 σ.α.λ. ενώ μπορεί να φτάσει στις μέγιστες στροφές των 8,000 rpm. Ένα ιδιαίτερα σημαντικό σημείο είναι ότι ο κινητήρας παράγει αυτή την ακαταμάχητη ισχύ και τις επιδόσεις σε μία ευρεία, ωφέλιμη κλίμακα στροφών, με το 80% της μέγιστης ροπής να αποδίδεται ήδη από τις 2,000 σ.α.λ. και τη μέγιστη τιμή των 365 Nm ή 269 lb-ft να ακολουθούν στις 4,900 σ.α.λ. 

Έχοντας ισχύ ανά λίτρο 77.6 kW ή 106 hp, ο εν σειρά εξακύλινδρος 3.2-λίτρων λανσάρει μία νέα διάσταση στον τομέα αυτό, με τριψήφιες τιμές απόδοσης ισχύος ανά λίτρο, που μέχρι τώρα αποτελούσαν αποκλειστικότητα των καθαρόαιμων αγωνιστικών κινητήρων.

Συγκλονιστικές επιδόσεις.

Το καθένα από τα 343 άλογα της BMW Z4 M Coupé χρειάζεται μόνον 4.1 κιλά ή 9.0 lb. Εμφανώς, αυτό σημαίνει γνήσιες έξοχες επιδόσεις στο δρόμο, με την BMW Z4 M Coupé να επιταχύνει από στάση στα 100 km/h σε 5.0 δεύτερα μόλις και από 80–120 km/h με τέταρτη σχέση στον ίδιο εξαιρετικά γρήγορο χρόνο των πέντε δευτερολέπτων. Τέλος, η τελική ταχύτητα περιορίζεται από τον ηλεκτρονικό κόφτη στα 250 km/h ή 155 mph.

Υψηλόστροφη κινητήρια μονάδα – άριστη αρχή για έξοχη δυναμική.

Υπάρχουν διάφοροι τρόποι για να επιτύχεις βέλτιστη ισχύ και επιδόσεις στην τεχνολογία αυτοκινήτου: Η πρώτη επιλογή είναι να αυξήσεις την ισχύ του κινητήρα κάνοντάς τον απλά μεγαλύτερο. Αυτό όμως σημαίνει επίσης έξτρα βάρος, μεγαλύτερες και πιο ογκώδεις διαστάσεις, καθώς και περιορισμένη ευελιξία του αυτοκινήτου. Μία δεύτερη εκδοχή είναι να επιλέξει έναν υπερσυμπιεστή ή μηχανικό υπερσυμπιεστή, αλλά το μειονέκτημα στην περίπτωση αυτή είναι ότι ένας υπερτροφοδοτούμενος κινητήρας, απαιτεί γενικά περισσότερο καύσιμο και υποφέρει από καθυστερημένη απόκριση, αποτυγχάνοντας να ανταποκρίνεται άμεσα στις εντολές του οδηγού.

Έτσι μένει η τρίτη εκδοχή – η φιλοσοφία ενός συμπαγούς, υψηλόστροφου, ατμοσφαιρικού κινητήρα. Και πραγματικά, αυτή ήταν ανέκαθεν η ιδανική λύση για όλους τους κινητήρες BMW M με εξαιρετικά σπορ χαρακτήρα: να αυξήσουν την ισχύ του κινητήρα, λειτουργώντας σε υψηλότερες στροφές. 

Η φιλοσοφία αυτή ικανοποιεί τις πιο μεγάλες απαιτήσεις στον τομέα της άμεσης απόκρισης, των μέγιστων επιδόσεων και της αποδοτικότητας του κινητήρα, ενώ ταυτόχρονα βελτιστοποιεί την ευελιξία ολόκληρου του αυτοκινήτου. Γεγονός, ωστόσο, παραμένει ότι η φιλοσοφία ενός υψηλόστροφου κινητήρα είναι πολύ πιο απαιτητική από τεχνολογικής απόψεως και κατ’ επέκταση  δυσκολότερη να εφαρμοστεί στην πράξη – λαμβάνοντας υπόψη ότι τα έμβολα του κινητήρα κινούνται με μία μέση γραμμική ταχύτητα μεγαλύτερη των 24 μέτρων το δευτερόλεπτο στις 8,000 σ.α.λ. Για λόγους σύγκρισης αναφέρουμε ότι ο στρόφαλος σε μία σύγχρονη κινητήρια μονάδα της Formula 1 περιστρέφεται μέχρι 18,000 φορές το λεπτό ή παραπάνω, αλλά το καθένα από τα δέκα έμβολα καλύπτει μία απόσταση μόνον 25 μέτρων περίπου το δευτερόλεπτο, δηλαδή με ελαφρώς υψηλότερη ταχύτητα των εμβόλων του κινητήρα παραγωγής BMW Μ.

Ένα ακόμα σημαντικό σημείο που πρέπει να σκεφθούμε στο πλαίσιο αυτό είναι ότι ένας κινητήρας M πρέπει να έχει μεγάλη διάρκεια λειτουργικής ζωής, ενώ μία μονάδα της Formula 1 έχει απαιτούμενη διάρκεια ζωής μόνο δύο αγωνιστικά Σαββατοκύριακα – πολύ λίγο συγκριτικά με την αξιοπιστία που απαιτείται από μία μονάδα M σε όλη τη διάρκεια της ζωής του αυτοκινήτου.

Ισχύς – κάτι παραπάνω από ένα υψηλό μέγεθος.

Αυτό που πραγματικά μετράει στον προσδιορισμό των επιδόσεων ενός αυτοκινήτου είναι η ωφέλιμη δύναμη και ελκτική ροπή που φτάνει στους κινητήριους τροχούς. Και αυτή η αληθινή δύναμη προέρχεται από το συνδυασμό ροπής κινητήρα και συνολικού λόγου μετάδοσης του αυτοκινήτου. Ακριβώς αυτό είναι το σημείο όπου η φιλοσοφία του υψηλόστροφου κινητήρα διασφαλίζει βέλτιστη συνεργασία με το κιβώτιο και το διαφορικό για έξοχη ισχύ και ροπή στο δρόμο.

Στροφαλοθάλαμος από χυτό περλίτη υψηλής αντοχής.

Για την αντιμετώπιση των υψηλών στροφών του κινητήρα και ενός υψηλού επιπέδου πίεσης καύσης, ο στροφαλοθάλαμος του κινητήρα της BMW Z4 M Coupé κατασκευάζεται από ειδικό χυτό περλίτη. Τα έμβολα από χυτό αλουμίνιο με επικάλυψη γραφίτη και ειδική μηχανουργική κατεργασία στην κεφαλή, ψύχονται από μπεκ λαδιού. Οι κρουστικής διαίρεσης μπιέλες κατασκευάζονται από σφυρήλατο ατσάλι.

Κυλινδροκεφαλή με κοκοράκια και ολισθητήρες. 

Η μονοκόμματη, τετραβάλβιδη κυλινδροκεφαλή από χυτό ατσάλι κατασκευάζεται στο εργαστήριο ελαφρών κραμάτων της BMW στο εργοστάσιο του Landshut, και φέρει ενσωματωμένους αεραγωγούς που τροφοδοτούν τον επιπρόσθετο αέρα, ο οποίος απαιτείται για ταχεία θέρμανση του καταλύτη με στόχο τη βέλτιστη απόδοση. Οι βαλβίδες, με τη σειρά τους, ελέγχονται από κοκοράκια με ολισθητήρες (roller-type rocker arms), ενώ το διάκενό τους πρέπει να ρυθμίζεται μόνο στους κύριους ελέγχους service και τα διαστήματα ρύθμισης έχουν υπολογιστεί στα 40,000 χλμ. ή 25,000 μίλια, ανάλογα με τις οδηγικές συνθήκες.

Βέλτιστη Διαχείριση Κινητήρα.

Ο κινητήρας ελέγχεται από ένα σύστημα διαχείρισης που δημιουργήθηκε ειδικά για την BMW Z4 M Coupé. Αυτό το προηγμένο σύστημα διαθέτει έναν μικρο-ελεγκτή 32-bit που λειτουργεί σε υψηλή συχνότητα και δύο πρόσθετους συνεπεξεργαστές χρονισμού, που απαιτούνται για τη διαχείριση των περίπλοκων δεδομένων λειτουργιών και, κυρίως των υψηλών μέγιστων στροφών του κινητήρα. Ταυτόχρονα, αυτό το προηγμένο σύστημα διαχείρισης βοηθά στη βελτίωση του ελέγχου καυσαερίων, καθώς το σύστημα προσφέρει συνολική χωρητικότητα 64 εκατομμυρίων εντολών το δευτερόλεπτο.

Η μονάδα αυτή που ελέγχει τον πλήρως μεταβλητό χρονισμό εκκεντροφόρων εισαγωγής και εξαγωγής (double-VANOS) είναι πλήρως ενσωματωμένη στο συνολικό σύστημα. Άλλα πλήρως ενσωματωμένα στοιχεία είναι η υψηλής πίεσης παροχή λαδιού, ο συνεχής έλεγχος στάθμης λαδιού, ένα ηλεκτρονικό immobiliser, ο ηλεκτρονικός έλεγχος πεταλούδων γκαζιού, καθώς και ένα περίπλοκο διαγνωστικό σύστημα service και συντήρησης. Εστιάζοντας ατομικά σε κάθε κύλινδρο, η μονάδα ελέγχου υπολογίζει το χρονισμό της ανάφλεξης, την ποσότητα ψεκασμού και το χρονισμό ψεκασμού για κάθε κύκλο λειτουργίας, ενώ παράλληλα υπολογίζει και μεταβάλλει τον ιδανικό χρονισμό των εκκεντροφόρων, σε αρμονία με όλες τις άλλες λειτουργικές συνθήκες. 

Υψηλής Πίεσης dual-VANOS για βέλτιστο κύκλο πλήρωσης μίγματος.

Το σύστημα μεταβλητού χρονισμού εκκεντροφόρων BMW dual-VANOS εξασφαλίζει βέλτιστη πλήρωση μίγματος μέσα στην εξακύλινδρη κινητήρια μονάδα, διατηρώντας έναν εξαιρετικά γρήγορο και ακριβή χρονισμό βαλβίδων. Στην πράξη, αυτό μεταφράζεται σε αυξημένη ισχύ, ακόμα καλύτερη καμπύλη ροπής, βέλτιστη απόκριση κινητήρα, μεγαλύτερη οικονομία καυσίμου και πιο καθαρές εκπομπές ρύπων. 

Εισαγωγή βελτιστοποιημένης ροής.

Όπως και στους αγωνιστικούς κινητήρες, κάθε κύλινδρος φέρει τη δική του πεταλούδα γκαζιού. Για τη διασφάλιση της άμεσης απόκρισης του κινητήρα στις χαμηλές στροφές, και μιας άμεσης παροχής ισχύος όποτε χρειάζεται, οι πεταλούδες του γκαζιού ελέγχονται από ένα πλήρως ηλεκτρονικό σύστημα. 

Αυτό επιτυγχάνεται με την ανίχνευση της θέσης του πεντάλ του γκαζιού και την αξιολόγηση των δεδομένων που λαμβάνονται 200 φορές το δευτερόλεπτο μέσω δύο ποτενσιόμετρων.

Η διαχείριση του κινητήρα ανταποκρίνεται σε οποιαδήποτε αλλαγή στις οδηγικές συνθήκες ρυθμίζοντας ανάλογα και τις πεταλούδες του γκαζιού, οι οποίες χρειάζονται μόνον 120 χιλιοστά του δευτερολέπτου για να ανοίξουν στο μέγιστο σημείο τους. Ταυτόχρονα, ο ηλεκτρονικός έλεγχος για τις πεταλούδες κάνει τη μετάβαση ‘από τέρμα’ σε ‘μερικό γκάζι’ και το αντίθετο, εξαιρετικά ομαλή και αρμονική.

Σύστημα εξαγωγής δύο θαλάμων.

Οι δύο σωληνώσεις στο σύστημα εξαγωγής έχουν το ίδιο μήκος και διάμετρο, ενώ είναι σχεδιασμένες για να διατηρούν την πίεση επιστροφής καυσαερίων στο απόλυτο ελάχιστο. Ολόκληρο το σύστημα εξαγωγής παραμένει διπλό, με τους σιγαστήρες να καταλήγουν στις τέσσερις εμφανείς από πίσω απολήξεις, χαρακτηριστικές μιας BMW M. 

Ένα ακόμα σημαντικό σημείο είναι ότι η BMW Z4 M Coupé παράγει το είδος του ήχου που περιμένετε από ένα αυτοκίνητο του είδους του, κυρίως με τέσσερις απολήξεις εξαγωγής πίσω: Το σύστημα εξαγωγής παράγει αυτό το δυναμικό και άγριο ήχο που θυμίζει γνήσια κινητήρια μονάδα BMW M.
Κάθε σωλήνας εξαγωγής φέρει από δύο μεταλλικούς καταλύτες (τριών μεταλλικών στρωμάτων), βελτιστοποιημένης ροής, που συνδυάζουν ελάχιστες απώλειες πίεσης καυσαερίων, υψηλή μηχανική αντοχή και σύντομους χρόνους προθέρμανσης μετά από κρύα εκκίνηση. Οι εκπομπές ρύπων καλύπτουν τις ευρωπαϊκές προδιαγραφές EU4, και το υψηλό επίπεδο συνολικής απόδοσης του κινητήρα εγγυάται όχι μόνο κορυφαία ισχύ και ροπή, αλλά και έξοχη κατανάλωση καυσίμου. Έτσι, παρά τις υψηλές επιδόσεις του, η κατανάλωση μόλις που φτάνει τα 12.1 λίτρα σούπερ αμόλυβδης ανά 100 χλμ. στον Ευρωπαϊκό κύκλο δοκιμών.

Ακόμα πιο δυναμική συμπεριφορά με το πάτημα ενός μπουτόν.

Κάθε φορά που ο οδηγός ξεκινά τον κινητήρα, η BMW Z4 M Coupé ανταποκρίνεται ομαλά και με εξαιρετική ακρίβεια στις εντολές του πεντάλ γκαζιού, όπως ταιριάζει σε ένα γνήσιο σπορ αυτοκίνητο. Μετά, πατώντας το μπουτόν Sports του EDR (Ηλεκτρονικός Έλεγχος Πεταλούδων), ο οδηγός μπορεί να ενεργοποιήσει έναν ακόμα πιο σπορ και επιθετικό έλεγχο ανοίγματος των πεταλούδων, ως απόκριση στις εντολές του πεντάλ του γκαζιού. Σ’ αυτή την περίπτωση, οι λειτουργίες του ηλεκτρονικού συστήματος διαχείρισης κινητήρα (χαρτογράφηση) γίνονται ακόμα πιο άμεσες. Το σημαντικό πλεονέκτημα για τον οδηγό που έχει επιλέξει αυτό το πρόγραμμα, είναι ότι η BMW Z4 M Coupé ανταποκρίνεται ακόμα πιο άμεσα στις εντολές του ποδιού του στο πεντάλ του γκαζιού.

Η απόλαυση της αλλαγής έξι ταχυτήτων.

Για να μπορέσει να πετύχει μια φιλοσοφία «υψηλόστροφου» κινητήρα, πρέπει να συνδυάζεται και με την ανάλογη μετάδοση. Πραγματικά, αυτός είναι ο μοναδικός τρόπος προκειμένου να μετατρέψεις τη διαθέσιμη ροπή σε βέλτιστη ελκτική ισχύ μέσω μιας συνολικά κοντής σχέσης μετάδοσης. 

Το εξατάχυτο μηχανικό κιβώτιο πληροί άριστα όλες αυτές τις απαιτήσεις: Σε συνεργασία με την τελική μετάδοση (διαφορικό), το εξατάχυτο κιβώτιο διασφαλίζει βέλτιστες επιδόσεις σε όλες τις στροφές του κινητήρα και με όλες τις σχέσεις. Τα χαρακτηριστικά γνωρίσματα του εξατάχυτου κιβωτίου είναι οι κοντές διαδρομές και ακρίβεια του επιλογέα ταχυτήτων,  και ένα υψηλό πρότυπο ομαλής λειτουργίας.

5. Πλαίσιο και Ανάρτηση της BMW Z4 M Coupe: Οδηγική Απόλαυση στο όριο.

Στη διαδικασία μεταφοράς της ισχύος και της ροπής του υψηλών επιδόσεων κινητήρα στο δρόμο, η BMW Z4 M Coupé εγκαινιάζει μία νέα διάσταση στην δυναμική συμπεριφορά. Είναι εμφανές ότι αυτό απαιτεί επίσης μία ανάρτηση πλήρως συμβατή με την υποδειγματική ισχύ του κινητήρα. 

Ως προς τη βασική φιλοσοφία και διάταξη, το πλαίσιο και η ανάρτηση της BMW Z4 M Coupé είναι ίδια με της BMW Z4 M Roadster αλλά παρόλα αυτά έχει προσαρμοστεί ειδικά για το αυτοκίνητο, λαμβάνοντας υπόψη τις θετικές επιπτώσεις του εξαιρετικά άκαμπτου και ανθεκτικού αμαξώματος. Το αποτέλεσμα είναι μία έξοχη συνεργασία κινητήρα και ανάρτησης που σπάνια επιτυγχάνεται σε τέτοιο βαθμό τελειότητας.

Σε τι βαθμό μπορεί ο οδηγός μιας BMW Z4 M Coupé να απολαύσει, να χρησιμοποιήσει και να νιώσει αυτή την αρμονία της οδηγικής φιλοσοφίας, προκύπτει με σαφήνεια στο μήκους 20.8-χλμ. Nordschleife της θρυλικής πίστας του Nürburgring, αδιαμφισβήτητα το πιο απαιτητικό αγωνιστικό σιρκουί στον κόσμο.

Με τέρμα γκάζι σε αυτή τη διάσημη αγωνιστική πίστα, η BMW Z4 M Coupé μπορεί να ξεπεράσει σε χρόνους ακόμα και τις BMW M3 και BMW Z4 M Roadster που θεωρούνται ήδη εκπληκτικές. Και συγκριτικά με τους ανταγωνιστές της, το νέο μοντέλο Coupé της BMW προσφέρει πράγματι το καλύτερο συνολικό πακέτο στο πλαίσιο της δυναμικής συμπεριφοράς, με μία συνολική αρμονία που μαγεύει όχι μόνο στην αγωνιστική πίστα αλλά και στην καθημερινή οδήγηση.

Άριστη συμπεριφορά για βέλτιστη ασφάλεια.

Επειδή κατά την εξέλιξη μοντέλων υψηλών επιδόσεων, οι μηχανικοί της BMW M GmbH εστιάζουν την προσοχή τους όχι μόνο στη δυναμική συμπεριφορά σε ευθεία πορεία αλλά και στις πλευρικές επιταχύνσεις και στη βέλτιστη συμπεριφορά από κάθε άποψη, τα Μοντέλα BMW M είναι απίστευτα γρήγορα και ασφαλή τόσο στο δρόμο όσο και στην πίστα. Πραγματικά, τα στοιχεία που συνθέτουν το πλαίσιο της BMW Z4 M Coupé προσφέρουν ιδανικές συνθήκες για μία τέτοια υπεροχή. 

Πολλά χαρακτηριστικά έχουν μεταφερθεί από το πλαίσιο και την ανάρτηση της BMW M3, που επίσης διαθέτει ένα μπλοκέ διαφορικό M στον πίσω άξονα, όπως ακριβώς η BMW Z4 M Coupé. Ολόκληρο το σύστημα πέδησης, από την άλλη, πλευρά, προέρχεται από το σούπερ σπορ μοντέλο BMW M3 CSL.

Στη βασική γεωμετρία και τις διαστάσεις της, η νέα Coupé είναι ίδια με την BMW Z4 M Roadster, με μετατρόχιο 1,486 mm ή 58.50´´ μπροστά και 1,516 mm ή 59.68´´ πίσω. 

Συγκριτικά με την BMW Z4 Coupé, το πλαίσιο M είναι 10 χιλιοστά ή σχεδόν 0.4´´ χαμηλότερο. Με ένα μεγαλύτερο αρνητικό κάμπερ, οι τροχοί είναι άριστα προσαρμοσμένοι στα ακόμα υψηλότερα πρότυπα δυναμικής συμπεριφοράς και υψηλότερων φορτίων.

Κινητήρας μπροστά, κινητήριοι τροχοί πίσω – απλά ο ιδανικός συνδυασμός για ανώτερη δυναμική.

Το χαμηλότερο κέντρο βάρους και η πίσω κίνηση προσφέρουν βέλτιστες συνθήκες για μία αρμονική οδηγική συμπεριφορά, ανώτερο επίπεδο πρόσφυσης και επιδόσεων στο δρόμο, καθώς εξαιρετικά υψηλές ταχύτητες στις στροφές. Προκειμένου να επιτύχει αυτό το αποτέλεσμα, η BMW διατηρεί την κλασική οδηγική φιλοσοφία που θέλει τον κινητήρα μπροστά και τους κινητήριους τροχούς πίσω, όχι μόνο λόγω παράδοσης, αλλά κυρίως εξ αιτίας των φυσικών πλεονεκτημάτων που προσφέρει μία τέτοια διάταξη.

Το βασικό πλεονέκτημα της πίσω κίνησης έγκειται στην άριστη ισορροπία μεταξύ ευστάθειας και ευελιξίας. Και οι δύο αυτοί παράγοντες εξαρτώνται από τη ροπή αδρανείας του αυτοκινήτου, η οποία, με τη σειρά της, εξαρτάται από το βάρος και την κατανομή βάρους του οχήματος. Οι δύο παράγοντες βελτιστοποιούνται στην BMW Z4 M Coupé, η οποία διακρίνεται και για το μικρό βάρος της και για την άριστη κατανομή βάρους χάρη στον κινητήρα και το κιβώτιο, καθώς τα πιο βαριά εξαρτήματα βρίσκονται πιο κοντά στο κέντρο βάρους του αυτοκινήτου. Ένα ακόμα πλεονέκτημα είναι ότι η πίσω κίνηση εξαφανίζει παντελώς τις αντιδράσεις στο τιμόνι κατά την επιτάχυνση, επιτυγχάνοντας μία αίσθηση απόλυτης ακρίβειας.

Άριστα ισορροπημένο φορτίο ανά άξονα για υψηλή ευελιξία και άμεση απόκριση.

Μία ακόμα προϋπόθεση υψηλού βαθμού ευελιξίας και απόκρισης που επιδεικνύει το αυτοκίνητο στις εντολές του οδηγού είναι η άριστα ισορροπημένη κατανομή των φορτίων ανά άξονα. Για να μπορεί να ελέγχεται απόλυτα η ευελιξία ενός τόσο δυνατού σπορ αυτοκινήτου, και οι τέσσερις τροχοί πρέπει να διατηρούν την ίδια, σταθερή επαφή με το δρόμο. Γι’ αυτό ακριβώς, το βάρος της BMW Z4 M Coupé κατανέμεται σχεδόν 50 : 50 στον εμπρός και πίσω άξονα, ενώ μια τόσο υποδειγματική κατανομή φορτίων ανά άξονα βελτιώνει και την πρόσφυση και την αποτελεσματικότητα των φρένων.

Ευέλικτη και με αρετές ενεργούς οδήγησης – BMW σε όλη της τη διάσταση.

Χαμηλό κέντρο βάρους, πίσω κίνηση, άριστη κατανομή φορτίων άξονα, μακρύ μεταξόνιο – σε συνδυασμό με αμάξωμα υψηλής στρεπτικής ακαμψίας και φαρδύ μετατρόχιο συγκριτικά με τις διαστάσεις του αμαξώματος γενικά: αυτά είναι τα συστατικά για μία εξαιρετικά ευέλικτη και σταθερή ανάρτηση. Συνολικά, επομένως, η BMW Z4 M Coupé εγκαινιάζει ένα νέο ορόσημο στην κατηγορία της στον τομέα της ευελιξίας και της δυναμικής συμπεριφοράς.

Νέας σχεδίασης εμπρός άξονας.

Ο εμπρός άξονας ενός συνδέσμου (βραχίονας) με βιδωμένα γόνατα McPherson  που δημιουργήθηκαν για τις BMW Z4 M Roadster και BMW Z4 M Coupé φέρει συνδέσμους από σφυρήλατο αλουμίνιο για την ελαχιστοποίηση των μη αναρτώμενων μαζών. Οι άκαμπτες και βελτιστοποιημένου βάρους συνδέσεις των εξαρτημάτων πλαισίου με το αμάξωμα, εξασφαλίζουν σημαντική βελτίωση στην ακρίβεια διεύθυνσης και οδική συμπεριφορά.

Το εμπρός υποπλαίσιο εδράζει την κρεμαγιέρα, την αντιστρεπτική δοκό, τους συνδέσμους της ανάρτησης και τα ημίμπαρα. Το σχήματος U εμπρός υποπλαίσιο είναι ενισχυμένο από μια αλουμινένια πλάκα πάχους 3 χιλιοστών, η οποία και διασφαλίζει  σε ολόκληρη τη δομή μέγιστη εγκάρσια ακαμψία. Αυτή, με τη σειρά της προσφέρει ακριβή, ανώτερου επιπέδου απόκριση και ευελιξία στο αυτοκίνητο, ενώ τα δυναμικά φορτία από τους τροχούς περνούν αποτελεσματικά στο αμάξωμα. Έτσι αντισταθμίζονται άριστα τα φορτία που δημιουργούνται κατά τις πλευρικές επιταχύνσεις, ανεβάζοντας τη δυναμική οδική συμπεριφορά σε ακόμα υψηλότερο επίπεδο.

Φέροντας ξεχωριστές βάσεις ελατηρίων και αμορτισέρ, οι εμπρός βάσεις θόλων εξασφαλίζουν ακριβή γεωμετρία ενώ παράλληλα φιλτράρουν αποτελεσματικά τις ανωμαλίες του οδοστρώματος. Η συγκεκριμένη γεωμετρική διάταξη έχει επίσης ως στόχο τη μείωση στις αλλαγές γωνίας του τροχού, ενώ επιτρέπει και μια μεγαλύτερη γωνία caster, προσφέροντας στην Z4 M Roadster κορυφαία ευελιξία αλλά και αξιόπιστη πληροφόρηση του οδηγού, χωρίς ωστόσο να παραβλέπεται η ανάγκη για επαρκή οδηγική άνεση.

Εξαιρετικά Στιβαρός Πίσω Άξονας.

Ο πίσω άξονας κεντρικού συνδέσμου φέρει δισωλήνια αμορτισέρ αερίου, μία αντιστρεπτική δοκό, δύο εγκάρσιους συνδέσμους και έναν διαμήκη. Ο άνω εγκάρσιος κατασκευάζεται από αλουμίνιο, ενώ ο διαμήκης εδράζεται σε κεντρική βάση στο αμάξωμα. Μια μπάρα σχήματος V που εκτείνεται από τον πίσω άξονα έως τη δομή πατώματος του αμαξώματος, προσφέρει πρόσθετη ακαμψία. Πάνω απ’ όλα, αυτή η περίτεχνη κατασκευή εξασφαλίζει πολύ ασφαλή οδική συμπεριφορά και αποτρέπει τις ανεξέλεγκτες υπερστροφές.

Όλα τα εξαρτήματα ανάρτησης και απόσβεσης καθώς και οι αντιστρεπτικές δοκοί είναι στιβαρά και με σπορ απόκριση. Αυτό διασφαλίζει άριστο κράτημα συνεχώς και επιτρέπει άμεση πληροφόρηση στον οδηγό. Η μείωση κλίσεων και πλεύσεων αμαξώματος στο ελάχιστο δυνατόν, προσφέρει στον οδηγό ένα αίσθημα ασφάλειας ακόμα και σε «αγωνιστικούς» ρυθμούς οδήγησης. Ένα ακόμα πλεονέκτημα είναι ότι μπορείς, κάτω από τέτοιες συνθήκες, να επιταχύνεις γρήγορα τη στιγμή που βγαίνεις από μία στροφή.

Η BMW Z4 M Coupé διατηρεί την κορυφαία πλευρική σταθερότητα ακόμα και μετά από μεταφορές βάρους (αλλαγή κατανομής) λόγω μιας στροφής,  φρεναρίσματος ή γρήγορης οδήγησης σε αλλεπάλληλες στροφές ορεινών διαδρομών, χωρίς να απαιτείται η παρέμβαση του Συστήματος Ελέγχου Ευστάθειας DSC. Η ποιότητα κύλισης και η ακουστική είναι άνω του μέσου όρου. 

Σύστημα διεύθυνσης υψηλής ακρίβειας.

Η κρεμαγιέρα της BMW Z4 M Coupé είναι υδραυλικής υποβοήθησης. Αυτό επιτρέπει ακόμα πιο γρήγορες αλλαγές κατεύθυνσης, με προφανή πλεονεκτήματα κατά την οδήγηση στο όριο. Επίσης, η υδραυλική υποβοήθηση σε συνδυασμό με την ειδική κινηματική της εμπρός ανάρτησης της BMW M, εξασφαλίζει άριστη αίσθηση και πληροφόρηση για τον οδηγό καθώς και υψηλής ακρίβεια, κατευθυντική ακρίβεια καθώς και άμεση απόκριση στις εντολές του οδηγού.

Υψηλής απόδοσης σύνθετα φρένα 18 ιντσών για μέγιστη ισχύ ακινητοποίησης.

Είναι προφανές ότι τα εξαιρετικά γρήγορα αυτοκίνητα απαιτούν και ανάλογα συστήματα πέδησης. Ακριβώς γι’ αυτό και η νέα Z4 M Coupé εξοπλίζεται με τα εξαιρετικά δυνατά φρένα που έχουν εξελιχθεί για την BMW M3 CSL: Πρόκειται για ένα υψηλής απόδοσης σύστημα σύνθετων φρένων 18 ιντσών  με πλευστές δαγκάνες. Ο εσωτερικά αεριζόμενος δακτύλιος τριβής των δίσκων από χυτοσίδηρο είναι «πλευστά» συνδεδεμένος με το αλουμινένιο κέντρο του, μέσω χυτών ατσάλινων πείρων. Αυτό έχει σαν αποτέλεσμα τη σημαντική μείωση θερμικών φορτίων στους δίσκους, αυξάνοντας ανάλογα το χρόνο λειτουργικής ζωής τους. 

Το αποτέλεσμα είναι ένα ακόμα υψηλότερο πρότυπο ευστάθειας χωρίς φαινόμενα κόπωσης υπό οριακά φορτία – δηλαδή στις υψηλές λειτουργικές θερμοκρασίες που δημιουργούνται συνήθως στη γρήγορη και δυναμική οδήγηση. Ειδικότερα, η πλευστή διάταξη των δίσκων, αποτρέπει την όποια στρέβλωση των φρένων, ένα μειονέκτημα που σε αντίθετη περίπτωση ενδέχεται να επηρεάσει την ισχύ πέδησης, αφού τα στρεβλωμένα δισκόφρενα δεν επενεργούν επαρκώς στα τακάκια για βέλτιστη επιβράδυνση.  

Για τη διασφάλιση της βέλτιστης ψύξης ολόκληρου του συστήματος πέδησης, ο εισερχόμενος αέρας περνά μέσα από δύο εξωτερικούς αεραγωγούς στο εμπρός σπόιλερ και κατευθύνεται στα τμήματα των φρένων που είναι περισσότερο εκτεθειμένα θερμικά.

Η διάτρηση των δακτυλίων τριβής εξυπηρετεί την περαιτέρω μείωση του βάρους των δίσκων κατά επιπλέον 0.7 κιλά για κάθε εμπρός τροχό και 0.8 για κάθε πίσω. Το αποτέλεσμα είναι μία περαιτέρω μείωση των μη αναρτώμενων μαζών, στοιχείο που προσφέρει στο πλαίσιο και την ανάρτηση ακόμα καλύτερη και πιο ομαλή απόκριση. Και χάρη στην ειδική διάταξη και τα σχήματα των οπών που διανοίγονται μέσα στους δίσκους, έχοντας βελτιστοποιηθεί μετά από πολυάριθμα, διεξοδικά τεστ, η απόδοση πέδησης είναι πραγματικά εξαιρετική σε στεγνό και βρεγμένο οδόστρωμα. 

Τα εμπρός δισκόφρενα έχουν διάμετρο 345 mm ή 13.58´´ και πάχος 28 mm ή 1.10´´. Τα πίσω δισκόφρενα έχουν διάμετρο 328 mm ή 12.91´´ και πάχος 20 mm ή 0.79´´. Το αποτέλεσμα είναι μία πραγματικά έξοχη πίεση πέδησης, με την BMW Z4 M Coupé να ακινητοποιείται από τα 100 km/h ή 62 mph σε λιγότερο από 34 μέτρα ή 111.5 feet, επίσης χάρη στην υποστήριξη που παρέχει το σερβόφρενο 10-ιντσών. Επομένως το νέο  Coupé της BMW είναι κορυφαίο σαν καθαρόαιμο, σπορ αυτοκίνητο και στον τομέα της πέδησης.

Ζάντες αποκλειστικής σχεδίασης.

Μπροστά, η BMW Z4 M Coupé φέρει ζάντες πλάτους 8-ιντσών με ελαστικά 18-ιντσών 225/45 ZR18, ενώ πίσω φέρει ζάντες πλάτους 9-ιντσών με ελαστικά 255/40 ZR18. Τόσο η σύνθεση του πέλματος (γόμα) των ελαστικών, όσο και οι διαστάσεις τους ταιριάζουν απόλυτα στις υψηλές διαμήκεις και πλευρικές επιταχύνσεις του μοντέλου, στο στεγνό αλλά και στο βρεγμένο οδόστρωμα, προσφέροντας ανά πάσα στιγμή στον οδηγό αίσθηση και πληροφόρηση της δυναμικής του αυτοκινήτου.

Υιοθετώντας μία αποκλειστική σχεδίαση, οι ζάντες ελαφρού κράματος που δημιουργήθηκαν αποκλειστικά για τις BMW Z4 M Coupé και BMW Z4 M Roadster ακολουθούν την εντυπωσιακή σχεδιαστική γλώσσα της BMW Z4 συνδυάζοντας, στο πλαίσιο αυτό, τις δυναμικές καμπύλες με τις γραμμές ακριβείας. Οι διπλές ακτίνες, από την άλλη πλευρά, είναι χαρακτηριστικές των αυτοκινήτων BMW M. 

Λόγω του μικρού βάρους τους και του γεγονότος ότι αφήνουν σε κοινή θέα τα  μεγάλα δισκόφρενα, οι ζάντες αλουμινίου τονίζουν, με τη σειρά τους, το σπορ προφίλ της Z4 M Coupé. Παράλληλα όμως, οι ζάντες προσφέρουν σημαντικές ‘εσωτερικές’ αξίες, όπως με την ειδική γεωμετρία Εκτεταμένου Χείλους - Extended Hump (EH),  που εμποδίζει το ελαστικό να ‘ξεζαντάρει’ σε περίπτωση απώλειας πίεσης, και διατηρεί την ικανότητα ασφαλούς φρεναρίσματος - μια Αρχή απαράβατη για όλα τα μοντέλα Μ.

Σύστημα προειδοποίησης πίεσης ελαστικών, στάνταρ.

Το σύστημα προειδοποίησης πίεσης ελαστικών (TPW) παρακολουθεί συνεχώς τους τροχούς όταν στρίβουν και προειδοποιεί τον οδηγό μόλις ένας τροχός αρχίσει να χάνει πίεση. Οπές στο ελαστικό διαμέτρου μέχρι 6 mm ή 0.24´´ μπορούν να στεγανοποιηθούν μέσω του συστήματος M Mobility System (MMS) που αποτελείται από ένα μικρό κομπρεσέρ και ένα ταχείας πήξεως υλικό στεγανοποίησης, επιτρέποντας στον οδηγό να φτάσει στο πλησιέστερο συνεργείο με μειωμένη ταχύτητα (μάξιμουμ 80 km/h ή 50 mph), χωρίς να χρειάζεται να αλλάξει τον τροχό. Με αυτό το σύστημα καθίσταται περιττή η ύπαρξη ρεζέρβας ή τροχού ασφαλείας, καθώς και του γρύλου, μειώνοντας έτσι το βάρος του οχήματος κατά 20 κιλά τουλάχιστον.

Σύστημα Ελέγχου Δυναμικής Ευστάθειας - DSC για ανώτερη οδηγική απόλαυση στο όριο.

Αντανακλώντας για άλλη μία φορά τη συνήθη φιλοσοφία της BMW, τα συστήματα ελέγχου πλαισίου της Z4 M Coupé δεν είναι απαραίτητα για την υποστήριξη  της ανάρτησης, αλλά για να βοηθήσουν στον έλεγχο κρίσιμων οδηγικών καταστάσεων στο απόλυτο όριο. Αυτό οφείλεται απλά και μόνο στο γεγονός ότι το πλαίσιο και η ανάρτηση Μ προσφέρουν ήδη πολύ υψηλά αποθέματα ενεργητικής ασφάλειας σαν βάση, και επομένως δεν χρειάζονται πρόσθετη υποβοήθηση.

Η BMW Z4 M Roadster εξοπλίζεται με την τελευταία γενιά του Συστήματος Ελέγχου Δυναμικής Ευστάθειας - DSC (Dynamic Stability Control). Αυτό το πολύ προηγμένο σύστημα ελέγχου αποτελεί πλέον μια βασική μονάδα που συνδέει και ενσωματώνει σχεδόν ολόκληρο τον ηλεκτρονικό εξοπλισμό του αυτοκινήτου. 

DSC με χρήσιμες πρόσθετες λειτουργίες.

Αρχικά, το DSC χρησίμευε «απλά» για να ενισχύσει την ενεργητική ασφάλεια σε ολισθηρά οδοστρώματα φρενάροντας τον κατάλληλο τροχό –  π.χ. σε έναν απότομο ελιγμό για την αποφυγή εμποδίου ή σε περίπτωση κινδύνου αποσταθεροποίησης του αυτοκινήτου σε μια στροφή. Σήμερα, το DSC προσφέρει ένα πολύ μεγάλο εύρος λειτουργιών, σχετικών με τη σπορ οδήγηση, ασφάλεια και άνεση. Ο ενσωματωμένος έλεγχος ολίσθησης (αντισπίν) ASC, για παράδειγμα, περιορίζει την ολίσθηση των κινητήριων τροχών, μειώνοντας τη ροπή του κινητήρα, ή/και φρενάροντας επιλεκτικά τον τροχό που πρόκειται να ολισθήσει και αποκαθιστώντας την ευστάθεια του αυτοκινήτου. 

Μια επιπλέον λειτουργία του DSC είναι και ο Έλεγχος Πέδησης στις Στροφές CBC (Cornering Brake Control), που μέσω ασύμμετρης κατανομής πέδησης αποτρέπει την ολίσθηση του αυτοκινήτου κατά το ελαφρύ φρενάρισμα στην είσοδο μιας στροφής.

Εκτός από όλες αυτές τις σημαντικές λειτουργίες, η τελευταία γενιά του DSC Dynamic Stability Control περιλαμβάνει και περαιτέρω χρήσιμα χαρακτηριστικά, όπως το Start-Off Assistant που ενεργοποιεί αυτόματα τα φρένα για λίγο κατά την εκκίνηση σε μία ανηφόρα. Αυτό εμποδίζει το αυτοκίνητο να ολισθήσει προς τα πίσω σε μία τέτοια κατάσταση, απαλλάσσοντας τον οδηγό από την ανάγκη να τραβήξει χειρόφρενο.

Άλλη μία λειτουργία είναι ο Δυναμικός Έλεγχος Πέδησης DBC (Dynamic Brake Con​trol) που μεγιστοποιεί την πίεση πέδησης σε περίπτωση φρεναρίσματος έκτακτης ανάγκης.

DSC με δυνατότητα απενεργοποίησης.

Οι διάφορες λειτουργίες του DSC έχουν τροποποιηθεί ειδικά για να εναρμονίζονται με το μοναδικό χαρακτήρα της BMW Z4 M Coupé, ώστε να ικανοποιούνται όλες οι απαιτήσεις μιας εξαιρετικά σπορ οδήγησης. 

Η άμεση απόκριση και το σθένος του κινητήρα σε συνδυασμό με τις κοντές συνολικές σχέσεις, για παράδειγμα, απαιτούν εξαιρετικά γρήγορη και ακριβή παρακολούθηση τόσο του κινητήρα όσο και των φρένων: Πρώτον, είναι αναγκαία η εξασφάλιση επαρκούς ‘αντίστασης’ περιστροφής του αμαξώματος (ευστάθεια) ακόμα και σε ολισθηρά οδοστρώματα, και δεύτερον δεν πρέπει να μειώνεται υπερβολικά η ελκτική ισχύς μέσω του μεταβλητού μπλοκέ διαφορικού M, έτσι ώστε σε καμία περίπτωση να μην υπονομεύεται η παροιμιώδης οδηγική απόλαυση που περιμένει να βιώσει ο οδηγός μιας BMW, και ιδιαίτερα μιας BMW M. Αν ο ίδιος αντιληφθεί ότι κάτω από συγκεκριμένες συνθήκες δε χρειάζεται το DSC, μπορεί να το απενεργοποιήσει πλήρως με το πάτημα ενός μπουτόν. 

Μπλοκέ Διαφορικό Αντικαθιστά το DTC.

Αντί του Δυναμικού Συστήματος Ελέγχου Πρόσφυσης DTC (Dynamic Traction Control), την επιμέρους λειτουργία του DSC που φέρουν οι υπόλοιπες BMW Coupé, ο οδηγός της Z4 M Coupé απολαμβάνει τα πλεονεκτήματα του μεταβλητού μπλοκέ διαφορικού M, που αντιδρά ‘αισθανόμενο’ την ταχύτητα ολίσθησης, και προσαρμόζει την οδική συμπεριφορά του αυτοκινήτου σε ακόμα πιο δυναμικό επίπεδο. Το κορυφαίο αυτό σύστημα προσφέρει στο roadster ένα τόσο υψηλό επίπεδο ευστάθειας, όσο και βέλτιστη ελκτική πρόσφυση, ιδιαίτερα κατά την επιτάχυνση στην έξοδο της στροφής. Ενώ το DTC επιτρέπει αυξημένη ολίσθηση των πίσω τροχών ‘μόνο’ μέχρι ένα μέτριο επίπεδο πλευρικής δυναμικής (μέχρι περίπου 70 km/h και/ή 0.4 g πλευρικής επιτάχυνσης), το μπλοκέ διαφορικό M εφαρμόζει την κατάλληλη δύναμη εμπλοκής ανάλογα με τις εκάστοτε απαιτήσεις. Αυτό βοηθά τον έμπειρο οδηγό που προτιμά ένα πολύ σπορ και δυναμικό στυλ οδήγησης, και ενισχύει περαιτέρω τις αρετές της πισωκίνησης σε δρόμους με μέτρια έως υψηλή πρόσφυση, με στόχο ακόμα πιο δυναμικές και υποδειγματικές επιδόσεις.

Μπλοκέ Διαφορικό M με βέλτιστη ελκτική πρόσφυση.

Με ένα κοινό μπλοκέ διαφορικό τύπου TORSEN (torque-sensing),  το ποσοστό της διαθέσιμης ροπής που τελικά θα περάσει στο δρόμο εξαρτάται από τον τροχό με την ελάχιστη πρόσφυση (συντελεστής τριβής οδοστρώματος).  Αν ο τροχός αυτός πατά σε επιφάνεια με πολύ χαμηλό συντελεστή τριβής, π.χ. σε χιόνι, ένα τέτοιο συμβατικό σύστημα εμπλοκής προσφέρει πολύ περιορισμένη ελκτική πρόσφυση λόγω μειωμένης ορμής (κεκτημένη ταχύτητα). Αντίθετα, το μεταβλητό μπλοκέ διαφορικό M προσφέρει σαφή πλεονεκτήματα στα πλαίσια της ελκτικής πρόσφυσης, ακόμα και κάτω από τις πιο απαιτητικές οδηγικές συνθήκες, με ακραίες δηλαδή διαφορές πρόσφυσης μεταξύ των δυο κινητήριων τροχών.

Δυνατή επιτάχυνση κάτω από όλες τις συνθήκες.

Ένα επιπλέον πλεονέκτημα του μπλοκέ διαφορικού M είναι ότι αναπτύσσει άμεσα αυξανόμενη εμπλοκή, καθώς αυξάνεται η διαφορά ταχύτητας περιστροφής μεταξύ των κινητήριων τροχών. Αυτό σημαίνει ότι ένας τροχός ‘ανακουφίζεται’ από το συνηθισμένο φορτίο του, παραδείγματος χάριν ο εσωτερικός τροχός σε μία κλειστή στροφή, σε κάποια γρήγορη ορεινή διαδρομή, δεν μειώνει τη ροή της κινητήριας ισχύος – το αντίθετο, η ελκτική ισχύς και η απαιτούμενη κεκτημένη ταχύτητα διατηρούνται κάτω απ’ όλες τις συνθήκες.

Μέχρι και 100% Εμπλοκή.

Μία διαφορική αντλία στο μεταβλητό διαφορικό Μ αναπτύσσει πίεση αυτόματα μόλις ένας κινητήριος τροχός χάσει την επαφή με το δρόμο ή πατά πάνω σε ολισθηρό οδόστρωμα και εμφανίζεται μία διαφορά ταχύτητας μεταξύ των κινητήριων τροχών. Η πίεση μεταφέρεται μέσω ενός εμβόλου σε έναν πολύδισκο συμπλέκτη που - ανεξάρτητα από τη διαφορά ταχύτητας τροχών – μεταφέρει συγκεκριμένη επιπλέον ελκτική ροπή στον τροχό με την καλύτερη πρόσφυση.

Κάτω από ακραίες συνθήκες, όλη η ελκτική ισχύς και ροπή θα περάσει από έναν και μόνο τροχό, προφανώς αυτόν με τον καλύτερο συντελεστή τριβής οδοστρώματος. Αφού αποκατασταθεί η ισορροπία και οι τροχοί περιστρέφονται με την ίδια ταχύτητα, η πίεση της αντλίας μειώνεται αυτόματα και κατ’ επέκταση και η λειτουργία εμπλοκής τροχού (μπλοκέ).

Το σύστημα της αυτο-ελεγχόμενης αντλίας δεν απαιτεί συντήρηση και φέρει πλήρωση σιλικονούχου υγρού υψηλού ιξώδους. Το μεγάλο πλεονέκτημα για τον οδηγό είναι το πολύ καλύτερο ξεκίνημα ακόμα σε μία επιφάνεια με πολύ διαφορετικούς συντελεστές τριβής για τους δύο κινητήριους τροχούς, αφού το διαφορικό εκμεταλλεύεται τον τροχό με τη μεγαλύτερη ελκτική πρόσφυση. Ένα επιπλέον πλεονέκτημα του μεταβλητού μπλοκέ διαφορικού M είναι ότι βελτιώνει σημαντικά  την οδηγική συμπεριφορά και ευστάθεια.

6. Αμάξωμα και Παθητική Ασφάλεια της BMW Z4 M Coupe:   

Πανίσχυρος Αθλητής.

Το αμάξωμα ενός αυτοκινήτου αποτελεί το σύνδεσμο μεταξύ πλαισίου και ανάρτησης, συστήματος πέδησης και παραγωγής/μετάδοσης ισχύος. Ένα αυτοκίνητο των επιδόσεων της BMW Z4 M Coupé απαιτεί πολύ ισχυρό και στρεπτικά άκαμπτο  κέλυφος αμαξώματος για να μεταφέρει με ασφάλεια την κινητήρια ισχύ στο δρόμο, καθώς το αμάξωμα το ίδιο συμβάλλει σημαντικά στην δυναμική συμπεριφορά του αυτοκινήτου.

Βασισμένη στην BMW Z4 M Roadster, η BMW Z4 M Coupé είναι εξαιρετικά άκαμπτη, αφού η αρχική σύλληψη αφορούσε ένα ανοιχτό, σπορ αυτοκίνητο. Η αλήθεια είναι ότι η BMW Z4 M Roadster είναι ήδη Νο 1 στην κατηγορία της στην ακαμψία του αμαξώματος σαν ένα ανοιχτό σπορ αυτοκίνητο τέτοιου διαμετρήματος.

Η επίτευξη των καλύτερων δυνατών αποτελεσμάτων ήταν επίσης ο στόχος στην εξέλιξη της BMW Z4 M Coupé, με τη βοήθεια της επιπλέον ακαμψίας που προσφέρει μία σταθερή οροφή. Το αποτέλεσμα είναι ένα εξαιρετικά ανθεκτικό αμάξωμα, τόσο στην κάμψη όσο και στη στρέψη, με το οποίο το νέο Coupé της BMW θέτει και πάλι το πρότυπο στην κατηγορία του με μία απαράμιλλη στρεπτική ακαμψία 32,000 Nm/o.

Το πλαίσιο του αμαξώματος φέρει τους λεγόμενους βραχίονες Y, ενώ οι βάσεις του κινητήρα «κοιτούν» προς τα εμπρός σε σχέση με το τορπέτο, ώστε να σχηματίζουν μια δομή που οδηγεί κάτω προς τα μαρσπιέ και μια άλλη παράλληλη με το τούνελ κινητήρα/μετάδοσης. Η στρεπτική ακαμψία έχει αυξηθεί περαιτέρω με μπάρες και πλάκες ενίσχυσης στο πάτωμα του αυτοκινήτου, μια μπάρα θόλων τροχών και τέλος με ενισχυτικά στοιχεία γύρω από το παρμπρίζ.

Ένα ακόμα πλεονέκτημα της BMW Z4 M Coupé είναι το μειωμένο βάρος του αμαξώματος: Παρά τη σταθερή οροφή και το μεγάλο πίσω παρμπρίζ, η BMW Z4 M Coupé ζυγίζει μόνο 1,415 kg ή 3,120 lb, μόλις 5 kg παραπάνω από την BMW Z4 M Roadster. Αυτή η χαμηλή τιμή βάρους και η υψηλή ιπποδύναμη του κινητήρα προσφέρουν μία έξοχη αναλογία ισχύος/βάρους, της τάξεως των 6.6 kg ή 14.5 lb ανά kilowatt κινητήριας ισχύος.

Ανώτερο επίπεδο ασφαλείας για οδηγό και συνοδηγό.

Χάρη στο ελαφρύ αλλά άκαμπτο αμάξωμα του αυτοκινήτου, τόσο ο οδηγός όσο και ο συνοδηγός της BMW Z4 M Coupé απολαμβάνουν υψηλά επίπεδα παθητικής ασφάλειας. Και εδώ, η στενή σχέση του αυτοκινήτου με το αδερφάκι του στην κατηγορία Roadster αποτελεί το ιδανικό σημείο εκκίνησης: οι ατσάλινες δοκοί υψηλής αντοχής στις κολόνες Α που υποδύονται και το ρόλο ενός στιβαρού roll bar στο Roadster, συμπληρώνονται στο Coupé από μία πρόσθετη δομή με τη μορφή της σταθερής οροφής.

Ολόκληρη η δομή αναβαθμίζεται από την εξαιρετικά ισχυρή εγκάρσια μπάρα του τορπέτου. Υποπόδια με χαρακτηριστικά βελτιστοποιημένα για τις συγκρούσεις, ελαχιστοποιούν το ενδεχόμενο διείσδυσης στην καμπίνα. 

Σχετικά μακριές μονάδες παραμόρφωσης στην ατσάλινη δομή του πλαισίου είναι βιδωμένες στους εμπρός διαμήκεις βραχίονες, υποστηρίζοντας το σύστημα των προφυλακτήρων. Στις ελαφριές συγκρούσεις, το πλαίσιο του αυτοκινήτου δεν υφίσταται καμία ζημιά, ενώ το κόστος επισκευών διατηρείται στο ελάχιστο.

Συστήματα ασφαλείας που συνεργάζονται μεταξύ τους.

Συνολικά τέσσερις εμπρόσθιοι και πλευρικοί αερόσακοι ελέγχονται από το κεντρικό, ηλεκτρονικό σύστημα ασφαλείας του αυτοκινήτου. Όπου χρειάζεται, περιφερειακοί αισθητήρες ενεργοποιούν τους αερόσακους και τους προεντατήρες ζωνών ασφαλείας ανάλογα με τις συνθήκες του ατυχήματος και τις απαιτήσεις ασφαλείας. 

Όλες αυτές οι μονάδες μετρούν και υπολογίζουν τις δυνάμεις ανεξάρτητα από τις άλλες μονάδες, ενεργούν όταν χρειάζεται, αλλά και παρακολουθούν και η μία την άλλη για σωστή λειτουργία. Επίσης φροντίζουν να αποσυνδέουν το ρελέ ασφάλειας της μπαταρίας, να απενεργοποιούν τον εναλλάκτη και την αντλία καυσίμου, να ανοίγουν το κεντρικό κλείδωμα του αυτοκινήτου και να ανάβουν τα φώτα του εσωτερικού και τα αλάρμ, όποτε είναι απαραίτητο.

Σε αυτοκίνητα με τηλέφωνο και σύστημα πλοήγησης Professional ή Business της BMW, η υπηρεσία τηλεματικής BMW Assist αποστέλλει ένα σήμα ανάγκης σε περίπτωση ατυχήματος, ενημερώνοντας την ομάδα οδικής βοήθειας για τη θέση του αυτοκινήτου και δημιουργώντας μια τηλεφωνική επαφή με το Κέντρο Έκτακτης Ανάγκης.

Υψηλή ακρίβεια για οδηγική ευστάθεια και ανώτερες επιδόσεις.

Η BMW Z4 M Coupé ωφελείται από τη σταθερή οροφή και στον τομέα της αεροδυναμικής. Πραγματικά, ακόμα και το κάτω τμήμα του πατώματος αυτού του διθέσιου υψηλών επιδόσεων έχει βελτιστοποιηθεί αεροδυναμικά, ώστε μέσω του φαινομένου Βεντούρι να μειώνονται οι τάσεις άνωσης του εμπρός άξονα. Αυτή η ειδικά κατευθυνόμενη ροή του αέρα κατά μήκος του κάτω τμήματος του πατώματος, κατ’ επέκταση, εξυπηρετεί για την ψύξη και του κιβωτίου και του πίσω άξονα, προσβλέποντας στη μέγιστη απόδοση. Τελευταίο, αλλά εξίσου σημαντικό, ο διαχύτης πίσω βελτιώνει την αεροδυναμική του οχήματος εξάγοντας αέρα από την περιοχή του διαφορικού.

7. Εξοπλισμός της BMW Z4 M Coupe:

Αποκλειστικός και Αυθεντικός.

Απολαμβάνοντας τη ζωή μέσα σε μία BMW Z4 M Coupé, ο οδηγός και ο συνοδηγός κάθονται χαμηλά, πολύ πίσω από το κέντρο βάρους και περιστροφής του αυτοκινήτου. Αυτό τους προσφέρει μία άμεση αίσθηση των κινήσεων του αυτοκινήτου, όπου ακόμα και η γρήγορη και δυναμική οδήγηση σε πολύ κλειστές στροφές αποδεικνύεται μία πολύ ξεχωριστή εμπειρία.

Κάτι που πρέπει επίσης να αναφερθεί είναι ότι, σε ένα δυναμικό και σπορ αυτοκίνητο, το κάθισμα του οδηγού εξυπηρετεί πάντα και σαν σημαντική πηγή πληροφόρησης. Περνά σημαντικά ‘σήματα’ στον οδηγό, παρέχοντάς του άμεση και ενστικτώδη πληροφόρηση για τις τρέχουσες οδηγικές συνθήκες του αυτοκινήτου, την ευθεία και πλευρική επιτάχυνση. Ιδιαίτερα η αίσθηση από το οδόστρωμα μεταφέρεται στο κάθισμα, και κατ’ επέκταση στον οδηγό σε ένα σπορ αυτοκίνητο με σκληρό και δυναμικό σετάρισμα ανάρτησης.

Σπορ κάθισμα M – στηρίζει άριστα και αγκαλιάζει το σώμα σε όλες τις συνθήκες.

Τα σπορ καθίσματα Μ της BMW Z4 M Coupé προσφέρουν έξοχη πλευρική στήριξη και μία ποικιλία ρυθμίσεων, που επιτρέπει ακόμα και στον πιο κοντό ή στον πιο ψηλό οδηγό να βρει την ιδανική θέση οδήγησης. Για να δίνει στον οδηγό βέλτιστη πληροφόρηση σχετικά με τις οδικές συνθήκες και την τρέχουσα οδηγική κατάσταση, το σπορ κάθισμα M φέρει ενισχυμένη επένδυση, χωρίς να υπονομεύεται η άνεση. Χάρη στην άριστα ισορροπημένη δομή του, επιτρέπει στον οδηγό να καλύπτει μεγάλες αποστάσεις χωρίς να νιώθει κόπωση.

Εκτός από το μεγάλο αριθμό ρυθμίσεων του καθίσματος, η κολόνα του τιμονιού ρυθμίζεται ως προς την κλίση και την απόσταση στην BMW Z4 M Coupé βοηθώντας επίσης τον οδηγό να βρει την ιδανική θέση οδήγησης. Το δερμάτινο τιμόνι Μ, μέσω του χαρακτηριστικού προφίλ της παχιάς στεφάνης του και των λαβών για τους αντίχειρες στο πλάι διασφαλίζει μία ασφαλή λαβή και ακρίβεια διεύθυνσης κάτω απ’ όλες τις συνθήκες. Μπουτόν πολλαπλών λειτουργιών επιτρέπουν στον οδηγό να συγκεντρώνεται στην οδήγηση του αυτοκινήτου, έχοντας τη δυνατότητα να ελέγχει το τηλέφωνο ή το ηχοσύστημα μέσω απλής πίεσης του κατάλληλου διακόπτη, χωρίς να χρειάζεται να αφήσει τα χέρια του από το τιμόνι.

Cockpit: επικεντρωμένο στον οδηγό.

Το cockpit είναι σταθερά επικεντρωμένο στον οδηγό, με όλα τα χειριστήρια και τα όργανα τοποθετημένα σε εργονομική θέση είτε επάνω είτε γύρω από το τιμόνι.  Τα βασικά στρογγυλά όργανα που κυριαρχούν στο ταμπλό είναι το ταχύμετρο και το στροφόμετρο, ενώ βρίσκονται μέσα σε ξεχωριστές υποδοχές – κλασσική διάταξη για σπορ αυτοκίνητο – αποτρέποντας τις τυχόν αντανακλάσεις στο παρμπρίζ. Τα όργανα φέρουν λευκό φωτισμό.

Μια ειδική λειτουργία, αποκλειστική των μοντέλων BMW M, αποτελεί ο δυναμικός καθορισμός περιοχών λειτουργίας στο στροφόμετρο: η κίτρινη προειδοποιεί και η κόκκινη οριοθετεί το τρέχον όριο στροφών λειτουργίας του κινητήρα, ως συνάρτηση της θερμοκρασίας λαδιού. Όσο η θερμοκρασία λαδιού του κινητήρα αυξάνεται, το ωφέλιμο εύρος στροφών αυξάνεται ανάλογα. Αυτό επιτρέπει στον οδηγό να λαμβάνει υπόψη του την τρέχουσα θερμοκρασία λειτουργίας του κινητήρα στη χρήση του πεντάλ του γκαζιού. 

Το ταχύμετρο και το στροφόμετρο φέρουν λευκές ενδείξεις σε μαύρο  καντράν και βελόνες στο παραδοσιακό κόκκινο χρώμα της BMW M.

Η οθόνη LCD του υπολογιστή ταξιδιού είναι ενσωματωμένη στο ταχύμετρο, ενώ οι δείκτες καυσίμου και θερμοκρασίας λαδιού βρίσκονται στο στροφόμετρο. Τρία περιστροφικά χειριστήρια στην κεντρική κονσόλα, με ελκυστικό φινίρισμα περλέ χρωμίου χρησιμεύουν για να ελέγχουν τα συστήματα θέρμανσης και κλιματισμού. Ακριβώς πάνω από αυτά βρίσκεται η περιοχή ελέγχου του ραδιοφώνου ή του συστήματος HiFi.

Άφθονοι αποθηκευτικοί χώροι στο εσωτερικό.

Η BMW Z4 M Coupé προσφέρει μία πλούσια σειρά αποθηκευτικών χώρων για όλα τα ‘σύνεργα’ του ταξιδιού, σε διάφορα μεγέθη – ένα ντουλαπάκι, δύο σταθερές θήκες στις πόρτες και έναν αποθηκευτικό χώρο στο πίσω τορπέτο, χωρητικότητας 10 λίτρων. Δύο ακόμα κουτιά, το καθένα με χωρητικότητα 3.7 λίτρων βρίσκονται στο τορπέτο, αριστερά και δεξιά από τον κεντρικό αποθηκευτικό χώρο, που εξυπηρετούν για την τοποθέτηση των δύο sub-woof​er σε μοντέλα με το προαιρετικό σύστημα HiFi. Ένας ακόμα μικρός αποθηκευτικός χώρος κάτω από το μοχλό του χειρόφρενου είναι κατάλληλος για κέρματα ή παρόμοια αντικείμενα, ενώ οι δύο ποτηροθήκες στο ταμπλό ανοίγουν και προσαρμόζονται εύκολα σε ποτήρια ή κουτάκια διαφόρων μεγεθών.

Προβολείς Bi-xenon για άριστη ορατότητα.

Η BMW Z4 Μ Coupé διατίθεται στάνταρ με στατικούς προβολείς bi-xenon για μέγιστη φωτεινότητα δέσμης και στις δύο σκάλες. Η μετάβαση από τη μεσαία στη μεγάλη σκάλα γίνεται μέσω ηλεκτρομαγνητικής μετακίνησης ενός κλείστρου πάνω από το λαμπτήρα xenon για την αλλαγή του μεγέθους και της κατεύθυνσης της δέσμης. Για να μην θαμπώνονται οι οδηγοί από το αντίθετο ρεύμα κυκλοφορίας, το σύστημα περιλαμβάνει αυτόματο έλεγχο ύψους δέσμης προβολέων. Τα φώτα στάθμευσης λειτουργούν με δύο φωτο- αγώγιμους δακτυλίους, επομένως αυτό το τυπικό χαρακτηριστικό της μάρκας BMW υιοθετείται τώρα και στη Z4 M Coupé.

Προσαρμοζόμενα Φώτα Στοπ Δύο Σταδίων (Adaptive Brake Lights) για μεγαλύτερη ασφάλεια.

Τα Προσαρμοζόμενα Φώτα Στοπ δύο σταδίων (Adaptive Brake Lights), μία ακόμα καινοτομία της BMW που προσφέρεται στάνταρ στο νέο Coupé, αυξάνουν σημαντικά το επίπεδο οδικής ασφάλειας: Ο κίνδυνος μιας οπίσθιας σύγκρουσης μειώνεται σημαντικά αν ο οδηγός που πλησιάζει από πίσω προειδοποιείται έγκαιρα και με σαφήνεια για τη δύναμη με την οποία ο εμπρός οδηγός πατάει φρένο. Και ακριβώς αυτή είναι η πληροφορία που λαμβάνει από ένα σύστημα φώτων στοπ δύο σταδίων: Στην κανονική χρήση των φρένων, τα φώτα στοπ ανάβουν κατά το συνηθισμένο τρόπο, ομοίως και το τρίτο φως στοπ που βρίσκεται ψηλότερα. Όταν όμως ο οδηγός πατήσει φρένο δυνατά ή ενεργοποιηθεί το ABS, οι φωτιζόμενες επιφάνειες των πίσω φώτων μεγεθύνονται ανάλογα, παράγοντας ένα ακόμα πιο σαφές σήμα, το οποίο ο οδηγός που ακολουθεί θα εκλάβει, ενστικτωδώς, σαν φρενάρισμα έκτακτης ανάγκης, και στη συνέχεια θα φρενάρει και ο ίδιος νωρίτερα, διασφαλίζοντας σημαντική απόσταση ακινητοποίησης.

Παιδικό κάθισμα διατίθεται προαιρετικά.

Εάν χρειαστεί, διατίθεται προαιρετικά ακόμα και ένα παιδικό κάθισμα που τοποθετείται στο κάθισμα του συνοδηγού μέσω των σημείων πρόσδεσης Isofix. Στην περίπτωση αυτή, το μόνο που χρειάζεται να κάνει ο οδηγός είναι να απενεργοποιήσει τον αερόσακο του συνοδηγού μέσω ενός διακόπτη στην κεντρική κονσόλα, και τότε μία προειδοποιητική λυχνία θα ενημερώσει ότι ο αερόσακος δεν λειτουργεί.

Ανώτερη ποιότητα ήχου: κορυφαία συστήματα HiFi.

Έρευνες αγοράς αποκαλύπτουν ότι οι αγοραστές ενός σπορ αυτοκινήτου απαιτούν το καλύτερο και όταν επιλέγουν το ηχοσύστημα του οχήματος. Γι’ αυτό, εκτός από το βασικό σύστημα, η BMW Z4 M Coupé διατίθεται προαιρετικά με δύο κορυφαία συστήματα HiFi που διασφαλίζουν άριστη ποιότητα και απόδοση ήχου. Ένας ισοσταθμιστής (equalizer) στον ενισχυτή βελτιστοποιεί τη γραμμικότητα του ήχου.

Η πρώτη μονάδα αποτελείται από έναν ενισχυτή ηχοσυστήματος δέκα καναλιών με τέσσερα woofer 40 Watt μπροστά και πίσω καθώς και έξι subwoofer και tweet​er 25 Watt στο εμπρός επάνω τμήμα των θυρών και πίσω από τα προσκέφαλα.

Το σύστημα Professional HiFi χρησιμοποιεί την πιο προηγμένη τεχνολογία Carver που συνδυάζει την ένταση των subwoofer στη δεξιά και την αριστερή πλευρά, για την παραγωγή εξαιρετικά υψηλού επιπέδου πίεσης ήχου. Αυτό το ειδικό ηχητικό εφφέ επιτυγχάνεται με το συνδυασμό ενός woofer με έναν ενισχυτή που δεν παρέχει απλώς την απαιτούμενη τάση των 30V, αλλά και την επεξεργασία σήματος που θα προστατεύσει το ηχείο από την αυτοκαταστροφή. Αυτή η διάταξη των ηχείων είναι ίδια με του υπάρχοντος συστήματος HiFi, αλλά περιλαμβάνει έναν ψηφιακό ενισχυτή ηχοσυστήματος δέκα καναλιών με επεξεργαστή ήχου και ισχύ 100 W για τα subwoofer στο πίσω τορπέτο.

Δύο συστήματα πλοήγησης με μνήμη DVD προαιρετικά.

Το σύστημα πλοήγησης Business που είναι ενσωματωμένο στο ταμπλό χρησιμοποιεί δεδομένα από ένα DVD πανευρωπαϊκής κάλυψης. Σε συνδυασμό με ένα γρήγορο επεξεργαστή, το σύστημα πλοήγησης μπορεί να υπολογίζει άμεσα μία νέα διαδρομή, όταν, για παράδειγμα, ο οδηγός αλλάζει πορεία.

Μέσω του ενσωματωμένου συστήματος, ο οδηγός μπορεί επίσης να χειρίζεται τις λειτουργίες του υπολογιστή ταξιδιού, του ραδιοφώνου και του τηλεφώνου. Το μικρό μονόχρωμο μόνιτορ του συστήματος πλοήγησης μπορεί ομοίως να προβάλλει σύντομα μηνύματα και ειδήσεις, ενώ τόσο το CD player όσο και το CD changer είναι πλήρως συμβατά με την τεχνολογία MP3.

Το σύστημα πλοήγησης  Professional διατίθεται με ανοιγόμενο έγχρωμο μόνιτορ 16:9 τελευταίας γενιάς που τοποθετείται ακριβώς στη  μέση του ταμπλό. Χρησιμοποιώντας νέα τεχνολογία, η οθόνη πέραν του ότι είναι ευανάγνωστη σε όλες τις συνθήκες φωτισμού, αποτρέπει και τις αντανακλάσεις στο παρμπρίζ χάρη στο ειδικό αντιανακλαστικό φιλμ. Και τα δύο συστήματα πλοήγησης συνδυάζονται με τηλέφωνο που τοποθετείται στο αυτοκίνητο σαν προαιρετικός εξοπλισμός.
ΜΟΝΟ ΓΙΑ ΔΗΜΟΣΙΟΓΡΑΦΟΥΣ 

Για περισσότερες πληροφορίες, παρακαλούμε επικοινωνήστε με:
Διεύθυνση Εταιρικής Επικοινωνίας 

Νίκος Ταγκούλης, Διευθυντής Εταιρικής Επικοινωνίας, BMW Hellas AE.

Τηλέφωνο: +30 2108198251, Fax: +30 210 6204108

e-mail: nikos.tagoulis@bmw.gr 

Βασιλική Αραμπάνου, Βοηθός Διευθυντή Εταιρικής Επικοινωνίας, BMW Hellas AE.

Τηλέφωνο: +30 2108198252, Fax: +30 210 6204108

e-mail: vassiliki.arampanou@bmw.gr 

